María Luz Casal Paz, anavezetoc'h evel Luz Casal, zo ur ganerez c'halizat ganet d'an 11 a viz Du 1958 e Boimorto, e Galiza (e rannvro A Coruña). Tremen a reas he yaouankiz en Asturiez avat, en Avilés ha Gijón.\n5 He fladennoù\nDleout a ra he brud hollvedel d'ar ganaouenn vec'hikan Piensa en mí, savet en 1937 gant Agustín Lara hag a glever e film Pedro Almodóvar embannet e 1991 Tacones lejanos.\nMicher[kemmañ | kemmañ ar vammenn]\nLuz avat n'eo ket plac'h ur ganaouenn hepken, p'emañ gant he micher abaoe hec'h ugent vloaz. Goude rock ar bloavezhioù 1980 he deus kanet ar bolero, ar werz mod ar vro. Er bloavezh 2004 e oa bet embannet he 10-vet pladenn. Kanet he deus e spagnoleg Duel au soleil, skrivet gant Étienne Daho (Un nuevo día brillará), hag Octobre, kanaouenn Francis Cabrel, deuet da vout Octubre ganti.\nPedet e oa bet da zont da ganañ d'ar Emvod ar Gelted en Oriant e 2010 met nac'het he doa dont dre ma oa taget gant ar c'hrign-bev.\nE 2011 avat e oa deuet ha graet berzh.\nDeuet eo Luz en-dro war al leurinier. Kanañ a ra Un nuevo día brillará (Un deiz nevez a splanno), azasadenn eus ur ganaouenn gant Étienne Daho, eeunoc'h ha fromusoc'h eget ar c'han orin.\nComo la Flor Prometida (1995) ( tremen 800.000 pladenn gwerzhet)\nVida tóxica (2008)\nLa pasión (2009) (+240.000 pladenn gwerzhet etre Spagn ha Gall)\n(es) Lec'hienn ofisiel\n(es) O kanañ Piensa en mi : amañ [] hag amañ [].\n(es) Luz o kanañ Étienne Daho.\n(gl) Luz o kanañ e galizeg gant Luar na Lubre\nAdtapet diwar « https://br.wikipedia.org/w/index.php?title=Luz_Casal&oldid=1925456 »\nKemmoù diwezhañ degaset d'ar bajenn-mañ d'an 2 Gen 2022, da 16:09.


Touareged - Wikipedia\n(Adkaset eus Touareg)\nAn Douareged pe Kel Tamasheq a zo ur bobl verberat kantread hag a vev e-kreiz ar Sahara. En Aljeria, e Libia ha war gostez ar Sahel, Niger, Mali ha Burkina Faso. O yezh a zo an tamajaq pe tamasheq pe c'hoazh tamahaq hervez ar rannvro. Implijout a reont ul lizherenneg anvet tifinagh (laret e vez tifinac’h). Diskennidi annezidi kentañ Afrika an Norzh int.\nUn Touareg eus an Hoggar\nTiriad an Douareged\n2 Ar vro\n3 Ar vuhez Sokial\n4 An istor\nOrin ar ger Touareg a zo dianavezet met tud 'zo a soñj dezho e teu diwar ur ger arabek hag a dalvez kement ha « dilezet » ; reoù all a soñj dezho e teu ar ger Touareg eus ur rannvro a Vro-Libia anvet « targa ». E-pad ma oa ar C'hallaoued en Aljeria e voent anvet Touareg (liester Targi).\nBro an Douareged a zo lodennet e meur a kengevredad pe veuriad. En holl ez eus ur milion hanter a douareged o bevañ e pemp bro eus kevandir Afrika. E-barzh an dachenn-se, ar Gel Tamasheq a cheñche alies a vro. Met ar stadoù 'zo memestra deueet a-benn da rediañ annezho da gaout tremenoù-hent pe pasportoù ha da dremen dre ar valtouterezh pa cheñchont bro. An dachenn-mañ anvet tinariwen (dezerzhioù), a zo evel ma lavar e anv troc'het e meur a zouar. E-barzh an niver bras a zezerzhioù-se, emañ an dezerzh gwir, hini an Tenere. An douaroù all a zo mui pe vui krinek, meneziek ha plat.\nAr vuhez SokialAozañ\nAn Douareged o deus ivez ur renkadur sokial met n'eo ket memes renkadur eget e bed Europiz pe Amerikaned.\nE-pad kantvedoù e kemere an douareged sklaved e-barzh meuriadoù all ha goude e timezent gante, an dud a deue eus an euredoù-se a oa anvet Tamasheq. Betek ar bloavezhioù 1900 e oa rannet an Touareged e kengevredigezhioù. E-penn kentañ an XX vet kantved e voe aloubet bro an Douareged pe an Dargi gant ar C'hallaoued. Dieubet eo bet e memes koulz eget ar broioù afrikan all hag a oa bet aloubet gant Bro-C'hall, da lavaret eo e-kreiz an XX vet Kantved.\nAdtapet diwar « https://br.wikipedia.org/w/index.php?title=Touareged&oldid=1809027 »\nDernière modification le 23 Her 2018, à 07:42


Buhez ar Sent/1894/Stephan, Kenta Merzer - Wikimammenn\nBuhez ar Sent/1894/Stephan, Kenta Merzer\n◄ Ginivelez hor Zalver Stephan, Kenta Merzer Iann Avieler ►\nar c’houec’hved var’nn ugent a viz kerzu\nSANT STEPHAN, KENTA MERZER\nAr gristenien genta a rene eur vuez santel meurbed. Aketuz oant da vont da zelaou ann Ebestel, da bedi asambles gantho ha da gommunia euz ho dorn. N’o devoa holl nemed eur galoun hag eunn ene. Nikun anezho ne zonje e vije d’ezhan he-unan hebken ar pez en devoa ; mes peb tra a ioa boutin entrezho. Setu perak ne oa paour ebed enn ho zouez ; rak ar re o devoa tiez pe zouarou ho guerze hag a zigase ar priz anezho d’ann Ebestel. Ar re-ma neuze a ingale ann arc’hant-se etre ann holl dud fidel, enn eur rei da bep hini hervez he ezomm. Ar garantez a vreudeur o doa evelse ar gristenien genta ann eil evit egile a rea d’ar bobl kaout eunn istim hag eur respet braz evitho, hag ann niver anezho a greske a zeiz da zeiz.\nGant ann amzer goulskoude, e savaz eunn trouz bennag enn ho zouez divar benn ar boued hag ann aluzennou a veze ingalet bemdez entrezho. Raktal ann Ebestel a asamblas ann diskibien all hag a lavaraz d’ezho : « — Hor breudeur ker, ann dever kenta euz hor c’harg-ni eo prezeg ann Aviel, ha n’e ket just d’eomp lezel ann dever-ze a gostez evit servicha ac’hanhoc’h ouz taol. Choazit eta evit al labour-ma seiz den ha n’euz netra da lavaret anezho, seiz den hag a ziskouez dre ho furnez ema ar Spered-Santel o ren enn ho c’haloun. Evidomp-ni or bezo aoualc’h da ober o pedi hag o vaga hoc’h eneou gant komzou Doue. »\nAnn diskibien all a gavaz mad ar pez a lavare ann Ebestel. Choaz a rejont eta seiz avieler hag a vije enn ho c’harg pourvei ar gristenien euz ar pez a zell ouz magadurez ar c’horf. Hogen, Stephan a oue ar c’henta euz ar seiz avieler-ze. Pa ouent choazet ho zeiz, ann diskibien ho digasaz dirak ann Ebestel, hag ar re-ma a lakeaz ho daouarn varnho enn eur bedi, evit rei d’ezho ann Urs sakr m’oant galvet da reseo.\nLevr histor ann Ebestel a ra e daou c’her meuleudi ar zant-ma : « — Stephan, eme al levr-se, a ioa eunn den leun a feiz ha leun euz ar Spered-Santel. » N’e ket souez eta ma rea burzudou ha miraklou braz etouez ar bobl, ha ma lakeaz eur maread Iuzevien da anaout ar virionez euz ar relijion gristen.\nHiniennou evelato a droaz enn he enep, hag a glaskaz herpel outhan. Mes treac’h e oue d’ezho bepred enn he respounchou ; rak ar Spered-Santel he-unan a gomze dre he c’hinou. Neuze ann dud aheurtet-se hen tamallaz da veza blasfemmet a enep Moizes hag a enep Doue, hag a reaz he gas dirak konseil braz Jerusalem.\nHogen, tud ar c’honseil-ma, o veza sellet ouz Stephan, a gave d’ezho guelet eunn eal dirazho. Mes ar Zant o veza rebechet d’ezho e reant ato ar skouarn vouzar ouz mouez ar Spered-Santel hag o devoa lakeat hor Zalver d’ar maro, ann dud-se a ieaz kement a zrouk ennho ma verve ho goad ha ma skrigne ho dent gant ar gounnar o doa ouz ann avieler kalounek.\nEtre daou, Stephan a zavaz he zaoulagad etrezek ann env, hag a velaz eno ann Aotrou Doue enn he c’hloar ha Jezuz azezet enn tu deou d’he Dad. Neuze e lavaraz d’he varnerien : « — Me vel ann env digor ha Mab ann den azezet enn tu deou da Zoue. » O klevet ar c’homzou-ze, ar re a ioa er c’honseil en em daolaz holl varnhan enn eur iouc’hal a bouez-penn, hag enn eur lakaat ho bizied da stanka ho diouskouarn abalamour d’ar blasfemm en doa laosket ar Zant, var ho meno.\nBounta a rejont evelse Stephan da vont enn ho raok er meaz euz a gear, evit he laza a daoliou mein, hag ar re o devoa douget testeni enn he enep a ieaz da rei ho dillad da ziouall da eunn den iaouank hag a ioa he hano Saol.\nGoulskoude ar Zant a bede Doue, epad m’edot o vanna mein outhan, hag a lavare : « — Salver Jezuz, resevit va ene. » Goudeze ec’h en em lakeaz var bennou he zaoulin, hag e lavaraz gant eur vouez krenv : « — Va Doue, pardounit d’ezho ar pec’hed-ma. » Ar gomz-se a oue he gomz diveza, ha raktal e tremenaz e gras Doue hag he Zalver.\nAr Iuzevien o devoa goall-gaset ha lakeat d’ar maro ar bropheted hag hor Zalver he-unan : ober a rejont ar memes tra d’ar re a ioa bet karget gant hor Zalver da brezek ann Aviel var he lerc’h. Mes seul-vui ma reer brezel d’ar virionez, seul-vui e teu da c’hounit ha d’en em skigna. Goad ar verzerien a zo evel eunn had, ha var ann had-se e sav eunn eost puill a gristenien nevez. Evel Jezuz-Krist, skouer ann holl verzerien, Stephan a varv enn eur bedi evit he vourrevien.\nAdtapet diwar « https://br.wikisource.org/w/index.php?title=Buhez_ar_Sent/1894/Stephan,_Kenta_Merzer&oldid=31747 »\nKemmoù diwezhañ degaset d'ar bajenn-mañ d'an 6 C'hwe 2012, da 23:54.


Édouard Philippe e 2017.\nÉdouard Charles Philippe (ganet d'an 28 a viz Du 1970 e Rouan, Normandi) zo ur c'hargad stad uhel hag ur politikour gall. Bez eo an 22vet kentañ ministr eus ar Vvet Republik, anvet er post-se d'ar 15 a viz Mae 2017 gant Emmanuel Macron, deuet da vezañ prezidant nevez Bro-C'hall an deiz a-raok. Chomet eo kentan ministr betek an 3 a viz Gouere 2020.\nKrog eo gant ar politikerezh er Strollad Sokialour gall. Bez e oa bet goude-se ezel en Union pour un mouvement populaire (UMP) ha goude-se er strollad Les Républicains (LR). E 2010 e teuas da vezañ maer An Havr-Nevez ha prezidant kumuniezh an tolpad-kêrioù. Bez e voe ivez kannad er 7vet pastell-vro er Seine-Maritime e 2012.\nÉdouard Philippe a zo ganet e Rouen. Mab eo da gelennerien galleg, ur c'hoar en deus, hag a zo kelennerez war ar galleg. Gwrizioù micherel ar familh a zo reoù doker, an tad-kozh, an tad-kuñv a rae ar vicher-se. An tad-kuñv a oa bet unan eus kentañ izili ar Parti Communiste Français en Havr-Nevez. Ul lod kendirvi da Edouard Philippe a ra c'hoazh ar vicher doker.\nBevet en deus e bannlev Rouen, tapet en doa e vachelouriezh e Bonn, an tad a oa neuze rener al lise gall eno. Studier e voe en hypokhâgne el lycée Janson de Sailly e Pariz, diplomet e voe goude-se en Institut d'études politiques de Paris (skourr servij publik, remziad 1992) ha goude-se e Skol vroadel ar velestradurezh (remziad Marc-Bloch, 1995-1997).\nUr wech echuet gant an ENA e 1997 ez a Édouard Philippe d'ar C'huzul-Stad. Arbennigour eo war gwir ar marc'hadoù publik.\nE-pad e studioù e Sciences Po, stourm a ra daou vloavezh er Parti socialiste da harpañ Michel Rocard. Goude-se e ro e zilez evit mont etrezek an tu dehoù.\nAdtapet diwar « https://br.wikipedia.org/w/index.php?title=Édouard_Philippe&oldid=1961245 »


Iru gudari : drama euskarek e daou arvest. Suivi de Aotrou maer Zalamea : pezh-c'hoari e tri arvest e gwerzennoù spagnolek; El alcalde de Zalamea - Manuel de la Sota - Librairie Mollat Bordeaux\nPage générée le : 26/11/2020 19:25:18\nÉditeur(s) : Embannadurioù al Lanv\nContributeur(s) : Traducteur : Youenn Drezen\nAutre présentation Iru Gudari et Aotrou Maer Zalamea Daou bezh-c'hoari talvoudus troet diwar ar c'hastilhaneg gant Youenn Drezen. Iru Gudari, un drajedienn euskarat modern hag engouestlet ; Aotrou Maer Zalamea, ur gomedienn sirius. Ul lodenn eus labour tud Gwalarn a felle dezho digeriñ ur prenestr war ar bed dre ar brezhoneg. Plijadur d'ar vrezhonegerien ouzh o lenn, evel-just, met ivez ouzh o c'hoari, emichañs !\nAuteur(s) : Auteur : Manuel de la Sota Auteur : Pedro Calderón de la Barca\nISBN : 2-916745-18-1\nEAN13 : 9782916745183


Pajenn:Le Gonidec - Bibl Santel pe Levr ar Skritur Sakr, eil levr.djvu/334 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/334\nlevr ken̄ta ar vakabéed.\npéz en doa gréat Sendébéus é-kén̄ver hô fobl.\n2. Ha Simon a c’halvaz hé zaou vap héna, Judas ha Iann, hag a lavaraz d’ézhô : Mé, ha va breûdeûr, ha tî va zâd, hon eûz stourmet oud énébourien Israel adaleg hor iaouan̄kiz bété vréma : ha dré eûr-vâd hon eûz aliez dieûbet Israel.\n3. Hôgen chétu mé a zô deûet da véza kôz ; kémérit éta va léac’h, hag hini va breûdeûr, hag ît da stourmi évid hor pobl : ra zeûi d’é-hoc’h skoazel diouc’h ann én̄v.\n4. Hag hén̄ a zilennaz er vrô ugen̄t mil dén war droad, ha marc’heien : hag hî a gerzaz a-énep Sendébéus, hag a arzaôaz é Modin.\n5. Hag hî a zavaz diouc’h ar min̄tin, hag a iéaz d’ar mesiou : ha chétu é oé gwélet dira-z-hô eunn armé vrâz a dûd war droad hag a varc’heien, hag eur froud a ioa étré-z-hô.\n6. Iann hag hé vrézélidi a valéaz enn hô énep : hôgen ô wélout pénaoz hé dûd hô doa aoun ô treûzi ar froud, é treûzaz anézhan̄ ar c’hen̄ta : pa wélaz hé dud kémen̄t-sé, é treûc’hon̄t ar froud war hé lerc’h.\n7. É diou lôden é rannaz hé armé, hag é lékéaz hé varc’heien é kreiz : hôgen é niver brâz é oa marc’heien ann énébourien.\n8. Pa zonaz ar c’horniou sakr, Sendébéus hag hé armé a dec’haz : kalz anézhô a oé lazet pé glazet ; hag ann dilerc’h anézhô a dec’haz er c’hré.\n9. Énô é oé glazet Judas breûr Iann : hôgen Iann a iéaz war-lerc’h ann énébourien kén na zeûaz da Zédron, en doa savet.\n10. Hag hî a dec’haz bétég ann touriou a oa é mésiou Azot ; ha Iann hô devaz. Daou vil anézhô a oé lazet ; hag hén̄ a zistrôaz é péoc’h d’ar Judéa.\n11. Ptoléméus, mâb Abobus, a ioa bét lékéat da zûg é kompézen Jériko ; hag hén̄ en doa kalz a arc’han̄t hag a aour :\n12. Râg hén̄ a ioa mâb-kaer d’ar Bélek-brâz.\n13. Ar rogoni a zavaz enn hé galoun, hag é teûaz c’hoan̄t d’ézhan̄ da aotrounia war ar vrô : hag hén̄ a glaské ann tû da gémérout Simon hag hé vipien dré drubardérez.\n14. Simon neûzé a gerzé dré geriou ar Judéa, hag a reizé gan̄t préder pép-trâ enn-hô ; hag é teûaz da Jériko, hén̄ hag hé vipien Matatias ha Judas, er seitékved bloaz hag eiz-ugen̄t, enn unnékved mîz, hanvet mîz sabat.\n15. Mâb Abobus a zigéméraz anézhô gan̄t touellérez enn eur c’hréik hanvet Doc’h, en doa savet : hag hén̄ a réaz d’ézhô eur banvez brâz, goudé béza kuzet tûd énô.\n16. Ha goudé m’hô doa Simon hag hé vipien debret hag évet hô gwalc’h, Ptoléméus a zavaz gan̄d hé dûd ; hag ô véza kéméret hô armou, é teûjon̄t é kampr ar banvez, hag é lazchon̄t Simon hag hé zaou vâb, hag hiniennou eûz hé zervicherien.\n17. Ével-sé é réaz eunn trubardérez brâz enn Israel, hag é tistaolaz ann droug évid ar mâd.\n18. Ptoléméus a skrivaz kémen̄t-sé d’ar roué Antiokuz ; hag é c’houlennaz digan̄t-han̄ eunn armé da skoazel, hag é rôjé d’ézhan̄ ar vrô hag hé c’heriou, hag ann tellou.\n19. Ré all a gasaz da C’hazara évit laza Iann : hag é kasaz lizéri da zuged ann armé, évit ma teûjen̄t d’hé gavout, hag é rôjé d’ézhô arc’han̄t hag aour, ha traou all.\n20. Ré all a gasaz évit krapa Jéruzalem, ha ménez ann templ.\n21. Hôgen unan-bennâg ô véza éat enn hô raok, a iéaz da gavout Iann é Gazara, hag a rôaz da anaout d’ézhan̄ pénaoz en doa Ptoléméus lazet hé dâd hag hé vreûdeur, hag en doa ivé kaset tûd évid hé laza hé-unan.\n22. Pa glevaz kémen̄t-sé, é oé saouzanet-brâz : krapa a réaz ar ré a ioa deûet évid hé golla, hag é lékéaz hô laza ; râg anavézet en doa pénaoz é klasken̄t hé laza hé-unan.\n23. Buez Iann pelloc’h, hag hé vrézéliou, hag ann ôberiou a réaz gan̄t kémen̄d a galoun, hag ar préder gan̄t péhini é assavaz muriou Jéruzalem, hag hé ôberiou all,\n24. A zô skrivet é levr-bloasiek hé vélégiez, abaoé ma oé lékéat da Vélek-brâz goudé hé dâd.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/334&oldid=163895 »\nKemmoù diwezhañ degaset d'ar bajenn-mañ d'an 30 Eos 2020, da 14:27.


Nann d'ar c'hendivizad a-ziforc'h evit treuzkas yezhoù Breizh - 7seizh.info\nHome Communiqués de presse Associations/Institutions Nann d’ar c’hendivizad a-ziforc’h evit treuzkas yezhoù Breizh\nNann d’ar c’hendivizad a-ziforc’h evit treuzkas yezhoù Breizh\nD’ar 15 a viz Here e ranko Kuzul-rannvro Breizh kemer an disentez da sinañ pe da chom hep sinañ ar C’hendivizad a-ziforc’h evit treuzkas yezhoù Breizh hag o diorren er vuhez pemdez (2015-2020).\nEvezh bras hon eus taolet ouzh al lodenn a denn d’ar c’helenn brezhoneg. Stadañ a reomp ar youl da gadarnaat ar pezh zo bet graet betek-henn met keuzius eo e vankfe uhelegezh d’ar skrid.\nNotet hon eus un nebeud krafoù a hañval dimp bezañ dispis evel:\n« Kadarnaat a ra ar Stad e c’hoant da vont war-raok en hent parelezh an eurioù. Evit tizhout ar pal-se e c’hallo bezañ studiet a-stroll ur gempoellded tiriadel etre an teir rouedad (deskadurezh publik, deskadurezh prevez katolek, Diwan) e doujañs ar rouedadoù-se, pa’z eo ar pal kaout un niver bras a-walc’h a skolidi e pep live evit tizhout ar barelezh en danvezioù kelennet e brezhoneg. »1\nDa gentañ e tifennomp, ur barelezh «eurioù» hag ivez ur barelezh liveoù yezh. Falvezout a ra dimp e vefe skolidi an hentad divyezhek publik ken barrek e brezhoneg hag e galleg. Div Yezh Breizh a c’houlenn groñs ma vefe an deskadurezh eus ar c’hentañ ken e brezhoneg ken e galleg. Evit un deskadurezh a-seurt-se ez eo ret e c’hallfe ar gelennerien mont en tu-hont d’ar barelezh eurioù evit mad ar brezhoneg. N’eus ket trawalc’h a vrezhoneg e-maez ar skol siwazh.\nDa eil e welomp er rannbennad-hont ur meskaj etre ar c’hoant da gas ar barelezh eurioù war-raok hag an hini da genlodenniñ ar peadra da labourat. Difenn a reomp an hentad divyezhek publik ha gouzout a reomp dre skiant-prenet e tibab tud ar vugale un hentad hervez o c’hredennoù start. An dud a laka o bugale en un hentad divyezhek publik n’o lakafent ket dre ret en un hentad divyezhek all. Ha goude ma tifennomp da gentañ ar skol bublik e falvez dimp e vefe frank pep hini da zibab. Ne gomprenfemp ket e vefe nac’het digeriñ ouzh un hentad prevez kevredigezhel pe katolik dre ma’z eus un hentad divyezhek publik c’hoazh; evel ma ne gomprenfemp ket e vefe nac’het digoradur ur c’hlas divyezhek publik diwar ar memes abeg.\nErziwezh, bec’h hon eus ho kompren ar meizad parelezh eurioù dre diorren an tri hentad evit tizhout parelezh eurioù an danvezioù kelennet e brezhoneg. Hag anv zo eus diorren ar poloù o deus ezhomm eus un niver a skolidi rekis evit digeriñ kevrennoù divyezhek par-ha-par en eil derez? Mard eus anv eus se ne sell ket ouzh an hentadoù all e nep doare.\nKeuz hon eus e vefe ken izel pal an niver a bostoù kelennerien, a c’hallfe tizhout 20% a-benn fin ar c’hendivizad, pa ouier e tizh 50% e Korsika, da skouer. Kreskiñ an niver-se a-galz a vefe un arouez kreñv a-berzh an Deskadurezh Stad: ezhomm hon eus a gelennerien ha gouest omp da niveriñ ar mank zo bremañ.\nGant ar soñj-se e tlefe ar CRPE hag ar CAPES bezañ adreizhet. Kinniget hon eus e vefe un arnodenn ret war ar brezhoneg, er CRPE da vihanañ. Ar studierien zo e-sell kelenn e Breizh a c’hallfe em stummañ e 9 miz en ur greizenn stummañ, kresket eo o stummadurioù hir gante, ma ne deuont ket eus ar gevrenn brezhoneg ha keltiek. An doare all d’ober a vefe adreizhañ stummadur ar vistri en ur lakaat moduloù ret war sevenadur Breizh hag ar brezhoneg kerkent ha deroù an aotreegezh. Gallout a rafe Frañs mont da heul ar stumm pennañ zo en Europa, da lavarout eo ur stummadur diaser a bep eil, ha tuta an danvez kelennerien kerkent ha tapet o bachelouriezh gante ha neket goude ur BAC+3. Kement-se a c’hallfed ober moarvat ma vefe karget ar Rannvro eus an deskadurezh.\nTra diwezhañ diwar-benn ar stummadur, hor gourc’hemennoù hor boa graet pa oa bet krouet ar yalc’hadoù Skoazell ha Desk. Kerse eo avat gwelet e tigresk ar skoaziadoù-se, daoust ma komprenomp ez eo skoget kalz budjet ar rannvro gant diengwezhiañ ar Stad eus debarzhadurioù ar strollegezhioù lec’hel. Eus ar pep retañ eo hervezomp e chomfe uhel ar skoaziadoù arc’hant-se evit ma chomfent atizus.\nMerkañ a reomp ivez gant ar biz bevenn ar 15 skoliad en tu-all da 3 bloaz evit digeriñ ul lec’h nevez. Re didek eo ar vevenn-se, n’eus anezhi nemet en akademiezh Roazhon, ha ne gemer ket e kont gwir stad an traoù war al lec’h. Ma falvez dimp diorren arver ar brezhoneg e Breizh e tleomp gallout kinnig lec’hioù nevez en tu-mañ d’ar vevenn-se. Ne c’hallomp ket asantiñ e vefe skrivet e nep kendivizad ha mirout ouzhimp da heul da varc’hata gant ar rektoriezh.\nOuzhpenn kraf ar 15 skoliad, ne ginnig ket ar c’hendivizad eeunaat an digoradurioù. Gant ar reizhad a-vremañ e ranker goulenn ali ar maer, ar skipailh pedagogel, etc. (kelc’hlizher 2001-167), ma vez skoilhoù bep an amzer. Goulenn a reomp ma vefe skrivet ar goulennoù digeriñ, pa vez trawalc’h a dud o c’houlenn, war ar gartenn-skol evit digeriñ a-benn an distro-skol da heul.\nErziwezh hon eus c’hoant e vefe kentelioù brezhoneg 3e bep sizhun en holl skolioù ar c’hentañ derez, er-maez eus an hentadoù divyezhek, evel ma vez graet e Korsika.\nAnat eo dimp ar strivoù graet gant ar C’huzul-rannvro e-keñver ar politikerezh yezh e-pad e zileuriadur. N’eus mar ebet dimp e vefe bet gourc’hemennet ar skrid-se, kentoc’h izel e bal, gant ur Stad hag he deus mil boan oc’h emouestlañ evit yezhoù Frañs. Goulenn a reomp digant ar guzulierien-rannvro mouezhiañ a-enep ar c’hendivizad-se. Goulenn a reomp digant holl dilennidi ar strollegezh rannvroel sevel un destenn uheloc’h he fal hag a dalvezo da vat da aesaat treuzkas ha diorren ar brezhoneg e Breizh… 5 departamant, evel-just.\n1« L’Etat affirme sa volonté de continuer à progresser dans la voie de la parité horaire. Pour y parvenir, une cohérence géographique des trois réseaux (enseignement public, enseignement privé catholique, Diwan) dans le respect des différents réseaux, pourra faire l’objet d’une concertation, l’objectif étant d’obtenir un nombre suffisant d’élèves par niveau pour atteindre la parité horaire dans les disciplines enseignées en breton. »\nPrevious articleNon à la convention spécifique pour la transmission des langues de Bretagne\nNext articlePlainte Université de Bretagne Sud (UBS) : Un militant d’Ai’ta! convoqué au commissariat de police de Vannes, mercredi 14 octobre, appel à un rassemblement de soutien.\nLucien le Coz 3 février 2016 At 15 03 15 02152


Ffostrasol - Wikipedia\nTafarn Ffostrasol, un davarn e kreiz ar gêriadenn.\nFfostrasol zo ur gêriadenn eus Kembre, e su Ceredigion. Emañ war an hent etre Synod Inn ha Llandysul, e parrez Llangynllo. Capel Cynon, en hanternoz, ha Bwlchygroes, er c'hreisteiz, eo ar c'hêriadennoù tostañ.\nE Ffostrasol e vez graet, meur a vloaz zo, "Gŵyl Werin y Cnapan", ur gouel sonerezh anavezet-mat e Kembre.\nAdtapet diwar « https://br.wikipedia.org/w/index.php?title=Ffostrasol&oldid=1644158 »\nKemmoù diwezhañ degaset d'ar bajenn-mañ d'an 9 Mae 2015, da 14:04.


Lastez - Wikipedia\nUr gudenn kazi bemdeziek a zo gant Mab-den abaoe m’emañ eñ chomidik hag e vev e gevredigezh : dont a-benn d’en em zizober eus an dilerc’hioù. Kaer o deus bet tud a c'halloud goulenn e vefe urzhiet, renket ha mestroniet al lastez, n’eo ket deuet ar seier du ha melen a anavezomp mat hiriv-an-deiz o-unan. Dizoloomp neuze penaos eo deuet a-benn ar boubellenn da gavout he flas er gevredigezh ha peseurt implij hon eus deus outi.\n1 Istor ar boubellenn\n1.1 Al lastez, dre ar prinistri !\n1.2 Klasket eo bet, klasket eo bet\n1.3 Ar yec’hedoniezh da gentañ tout\n1.4 Ganedigezh ar boubellenn\n2 Dasparzh al lastez hiziv-an-deiz\n2.1 Mont en-dro\n2.2 Kod al livioù\nIstor ar boubellenn[kemmañ | kemmañ ar vammenn]\nAl lastez, dre ar prinistri ![kemmañ | kemmañ ar vammenn]\nUr boubellenn evel ar re a vez ganeomp dirak hon ti bemdez\nEr Grennamzer e veze stlapet al lastez diouzhtu war ar straedoù ! Loustoni ‘oa pep lec’h ha aes e oa d’ar c’hleñvedoù tremen eus an eil den d'egile hag eus an eil kêriadenn d’eben. Alies-kaer ez eus bet klasket gant ar gouarnamant stourm a-enep al loustoni-se. E Bro-C'hall e 1184 e oa bet kemennet gant Fulup an Aogust pavezañ Pariz ha difennet en doa bannañ an dilerc’hioù war ar straed. Siwazh dezhañ, ar reolennoù-se ne veze ket doujet dezho.\nKlasket eo bet, klasket eo bet[kemmañ | kemmañ ar vammenn]\nKendalc’het he deus ar gudenn. E 1506 e tivizas Loeiz XII e vefe perzh ar rouantelezh ober war-dro dastum ha skarzhañ al lastez. Un tailh a zo bet krouet a-benn kas da benn ar servij nevez-se. Hollek eo bet an enebiezh, ar soñj-se ‘zo bet neuze leusket da gostez. Adalek 1532 eo bet kinniget un diskoulm disheñvel gant ar rouantelezh : pediñ a reas an dud da leuskel o lastez dirak o nor evit ma vefent dastumet ha kaset betek ul lastezerezh. Mont a reas war-dro ar sistem-mañ betek 1873. Met e gwirionez, ne oa ket gwall gwellaet stad an traoù. Dav ‘oa d’ar gouarnamant kavout un diskoulm buan-tre evit stourm a-enep al loustoni hag ar c’hwezh a zegasent. Ar bilhaouerien hepken a dremene a di da di a-benn dastum ar pezh oa posupl dezho treuzfurmiñ hag adwerzhañ goude. Da c’houde, e 1782 eo bet goulennet digant ar Barizianed dasparzhañ ar gwer hag ar pri eus o lastez. Ouzhpenn da-se eo bet rediet an dud gant an archerien skubañ bemdez dirak o zi. N’eo ket bet gwall efedus.\nAr yec’hedoniezh da gentañ tout[kemmañ | kemmañ ar vammenn]\nAdalek an XIXvet kantved, e verzhas ar boblañs e oa a-bouez kaout ur yec’hedoniezh mat evit bezañ yac’h. An 8 a viz Meurzh 1864 eo bet embannet ur reolenn nevez : ret e oa d’ar feurmerien ranndioù kaout sailhoù gant ur skouarn bihanoc’h eget 50 litrad a-benn aesaat dastum al lastez. Ur wezh ouzhpenn, n’eo ket bet heuliet ar reolenn nevez-mañ. Kregiñ a reas stad an traoù da washaat en hañv 1880, tomm-spontus e oa. Ne oa ket posupl derc’hel gant an aer. Un diviz a zo bet kemeret neuze gant Eugène Poubelle, prefed departamant ar Saena. E 1883 e embannas div reolenn nevez. Da gentañ e ranke pep perc’henn reiñ d’o feurmerien sailhoù ispisial e koad, gant houarn en diabarzh ha dreist-holl gant ur golo. Ouzhpenn da-se eo bet goulennet digant ar berc’henned reiñ d’o feurmerien tri pod disheñvel : unan evit an danvezioù breinus, egile evit an pilhoù hag ar paper, an hini diwezhañ evit ar gwer, ar feilhañs hag ar c’hregin istr. A-benn paeañ ar servij dastum kinniget gant ar gêr eo bet lakaet e plas un tailh “skubañ”.\nGanedigezh ar boubellenn[kemmañ | kemmañ ar vammenn]\nUn enebiezh kazi hollek a zo bet hervez divizoù nevez ar prefed. N’o doa ket c’hoant ar berc’henned paeañ un tailh ouzhpenn, n’o doa ket c’hoant ar borzherien kaout ul labour ouzhpenn en ur ober war-dro al lastez, ha ne oa ket laouen ar bilhaouerien gwelet o gopr mont kuit. N’eo bet heuliet reolennoù ar prefed nebeut-tre hepken. Koulskoude e roas Eugène Poubelle e anv d’ar sailhoù evit dastum an dilerc’hioù. Goude ez eas war-raok ar boubellenn, un implij bemdeziek a vez graet diouti en tiez. Hiziv-an-deiz eo savet ar boubellenn e stummoù disheñvel ha n’hon eus ket maez da ziskouez anezhi.\nDasparzh al lastez hiziv-an-deiz[kemmañ | kemmañ ar vammenn]\nDisheñvel eo dasparzh al lastez eus ur gêr d'egile :\nPosupl eo kemer al lastez a-stroll hag a vo rummet da c'houde en ur greizenn dibab. N'eo ket implijet an doare-se gwall alies rak diaes eo dasparzhañ al lastez goude pa vezont distrujet hag ouzhpenn da-se eo ker paeañ tud d'en ober.\nPosupl eo lakaat e plas un "degas a youl-vat", da lâret eo, an annezidi a gas o lastez betek poubellennoù bras a urzh al lastez. Evit danvezioù all evel piloù pe mekanikoù elektronek o deus da gas en-dro betek ar stal. A-drugarez d'an doare-mañ eo posupl dezastum, hag adkelc'hiañ da c'houde paper, gwer, plastik ...\nPosupl eo lakaat e plas an "dastum divesket", da lâret eo e vez roet d'an annezidi poubellennoù disheñvel. Dezho da lakaat o lastez e-barzh poubellenn-mañ poubellenn hervez o danvez an aliesañ. Dastumet e vezont goude gant tud paeet gant an ti-kêr evit en ober. Kudenn pennañ an doare-se eo n'eo ket divesket mat pep danvez an aliesañ.\nAr sistem lakaet e plas an aliesañ a zo an doare kemmesket etre an daou ziwezhañ. Da skouer e vez dastumet ar pakadurioù hag an danvezioù n'int ket adkelc'hiapl a di da di. Hag en diavaez da se eo kaset gant an annezidi ar paper, ar gwer, ar piloù ... betek ar poubellennoù a glot.\nKod al livioù[kemmañ | kemmañ ar vammenn]\nPoubellennoù dasparzh e Bucarest\nKumuniezh Europa o vezañ kiriek eus adkelc'hiadur al lastez, en deus divizet lakaat ur c'hod liv evit ar poubellennoù (diskouezet amañ dindan). Siwazh n'eo ket c'hoazh doujet penn-da-benn gant an holl. Cheñchamantoù liv a zo a-wechoù, pe gêrioù 'zo a stroll meur a zoare lastez en ur boubellenn hepken.\nGwer Gwer (boutailhoù, bouestoù) Adkelc'hiabl\nGlas Paper (Kazetennoù, leverioù post, kelaouennoù, bruderezhioù) Adkelc'hiabl\nMelen Pakadurioù e plastik, metaloù, kartoñs (du-mañ ouzhpenn : ar boutailhoù, ar flaskoù) Adkelc'hiabl\nLA GRANDE HISTOIRE DES PETITS OBJETS DU QUOTIDIEN, gant Brigitte Jobbé-Duval\n[ru:Контейнер для мусора]]\nAdtapet diwar « https://br.wikipedia.org/w/index.php?title=Lastez&oldid=1928568 »


James Murray (geriadurour) - Wikipedia\nJames Murray (geriadurour)\nJames Murray war e lec'h labour, en Oxford, er bloavezhioù 1880.\nJames Augustus Henry Murray (7 a viz C'hwevrer 1837 - 26 a viz Gouere 1915) a oa ul lenneg skosat hag ur geriadurour. Labourat a reas da sevel an Oxford English Dictionary, eus 1879 betek e varv.\nGanet e voe e kêriadenn Denholm, e-kichen Hawick, war harzoù kreisteiz Bro-Skos. Mab e oa d'ur marc'hadour mezher ha paouez a reas da vont d'ar skol d'an oad a 14 vloaz. Deskiñ a reas drezañ e-unan ha dont da vezañ mestr-skol da 17 vloaz e skol Hawick. Ur wech dimezet ez eas da Londrez da labourat en ur bank ha goude se e voe kelenner en-dro.\nPlijout a rae ar studi dezhañ, dreist-holl studi ar yezhoù. Barrek e oa da gomz mat galleg, italianeg, spagnoleg, katalaneg ha latin. Meur a yezh all a ouie un tamm ivez : gouezeleg Bro-Skos, hensaozneg, portugaleg, arpitaneg, provañseg, nederlandeg, alamaneg, daneg, rusianeg... Un tamm barregezh en doa ivez war yezhoù all, evel an hebraeg, an arabeg, an arameeg, ar sirieg, ha gant se e c'halle lenn an Testamant Kozh. E 1873 e teuas er-maez ur studiadenn gantañ anvet Dialect of the Southern Counties of Scotland, embannet gant ar Philological Society, ha sevel a reas ur pennad diwar-benn istor ar saozneg evit an Encyclopædia Britannica e 1878. Evel-se e tapas un tamm brud e-mesk al lenneien. E 1878 e voe dilennet da brezidant gant izili ar Philological Society.\nE 1878 ivez e voe kemeret gant dileuridi an Oxford University Press, evel skridaozer, da sevel ur geriadur saoznek nevez, e-lec'h geriadur Samuel Johnson,a oa bet embannet e 1755. Dastum an holl c'herioù a oa dre ar bed saoznek, gant o zalvoudegezh, e oa pal ar geriadur nevez-se, ur pal uhel eta. Al labour-se a oa da badout dek vloaz hag ur geriadur 7000 pajennad a oa raktreset, e peder levrenn. E gwirionez ne voe echuet an oberenn nemet e 1928, hanter-kant vloaz diwezhatoc’h, ha daouzek levrenn a zeuas er-maez.\nUr bern tud a genlabouras gant Murray evit klask skouerioù eus implij ar gerioù el levrioù. Gant lod, evel William C. Minor, e voe degaset miliadoù a skouerioù. Un tamm lab a voe savet gant Murray en e liorzh evit labourat war ar geriadur ; e 1884 e tilojas da Oxford, hag adsavet e voe e lab eno, e scriptorium evel ma lavare-eñ. Er memes bloavezh e teuas al levrenn gentañ er-maez, enni gerioù eus A da ANT. Kalz muioc'h a amzer a gemere al labour eget ma oa bet soñjet : jedet en doa Murray e oa ret dezhañ labourat war 33 fennger bemdez, hogen gwelet a reas buan e veze ret dezhañ a-wechoù tremen an tri c’hard eus an devezh war ur ger hepken.\nE 1908 e voe roet dezhañ an titl a varc’heg abalamour d’e labour. Mervel a reas d’ar 26 a viz Gouere 1915. Kendalc’het e voe al labour war ar geriadur gant Henry Bradley, en doa kroget da labourat gant Murray e 1889.\nGoude embannadur al levrenn diwezhañ e 1928 e voe kendalc’het gant al labour c’hoazh : embannet e voe ur stagadenn, en ul levrenn, e 1933. Hag abaoe e talc’her da embann ha da nevesaat ingal an Oxford English Dictionary.\nBremañ e roer muioc’h a blas, er geriadurioù saoznek, d’ar yezh evel ma vez komzet ha skrivet e diavaez Breizh-Veur. Met daoust da se e chom labour Murray unan diazez. Pa voe embannet e c’heriadur e oa ar wech kentañ ma oa bet klasket sevel ur geriadur saozneg ken klok. Hag an holl c’heriadurioù a voe embannet goude a oa diazezet o hentenn labour war hini Murray.\nK. M. Elisabeth Murray: Caught in the Web of Words: James Murray and the Oxford English Dictionary. Yale University Press, 1977, ISBN 0-300-08919-8.\nSimon Winchester: The Surgeon of Crowthorne. (UK title) / The Professor and the Madman: A Tale of Murder, Insanity, and the Making of The Oxford English Dictionary. (US title) HarperCollins, 1998;\nOxford Dictionary of Current English – Oxford University Press, 2006 – ISBN 978-0-19-861437-1\nBuhez J. Murrays el lec’hienn bikwil.com (en)\nPennad diwar-benn James Murray el lec’hienn Oxford Dictionary of National Biography (en)\nLabourioù James Murray, en ur stumm niverelaet en Internet Archive\nAdtapet diwar « https://br.wikipedia.org/w/index.php?title=James_Murray_(geriadurour)&oldid=1673565 »\nDernière modification le 5 Kzu 2015, à 10:24\nKemmoù diwezhañ degaset d'ar bajenn-mañ d'an 5 Kzu 2015, da 10:24.


Berenguela - Wikipedia\nBerenguela zo un anv-badez spagnolek\nBérengère, e galleg\nBerenguera , en katalaneg\nBerengaria , en italianeg ha portugaleg.\nBerenguela Kastilha, anv meur a infantez\nBerenguela Navarra, infantez navarrat, rouanez Bro-Saoz dre hec'h eured da Richarzh Iañ, roue Bro-Saoz,\nBerenguela Barcelona (1116 - 1149), merc'h da Ramon Berenguer III, kont Barcelona, ha d'e bried Dulce Provañs; c'hoar da Ramon Berenguer IV, kont Barcelona war-lerc'h o zad; rouanez León, dre he dimeziñ da Alfonso VII el Emperador, roue León, impalaerez Spagn; mamm da Fernando II León ha da Sancho III Kastilha, roue Kastilha.\nAdtapet diwar « https://br.wikipedia.org/w/index.php?title=Berenguela&oldid=1614911 »\nKemmoù diwezhañ degaset d'ar bajenn-mañ d'an 23 Gen 2015, da 22:06.


Rumpelstilzchen - Wikipedia\nRumpelstilzchen zo unan eus kontadennoù Grimm (KHM 55) e 1812.\nRumpelstilzchen, hervez Anne Anderson.\n1 Ar gontadenn\n1.1 An anv ha yezhoù all\nUr c'houer paour a gont e c'hall he merc'h kemmañ ar plouz en aour ouzh o nezañ evel gloan. Ha setu ar roue d'he goulenn. Erru ar plac'h er c'hastell, lakaet eo en ur pezh leun a blouz, gant ur c'harr-nezañ. Ma ne deu ket a-benn da dreiñ ar plouz en aour e vo lakaet d'ar marv.\nNe oar ket ar plac'h penaos en em dennañ eus ar blegenn, met setu ur c'horrigan hag a ginnig nezañ ar plouz en he lec'h, gant ma roy dezhañ un dra bennak en eskemm. Graet al labour, nezet ar plouz, troet anezho en aour, setu ar roue o c'houlenn muioc'h c'hoazh. hag adarre ar c'horrigan, dre ziv wech, da zont da sikour merc'h ar c'houer paour. Goude an trede gwech e ra dezhi prometiñ, evel trugarekadenn, he c'hentañ mab pa vo ganet.\nSetu merc'h ar c'houer dimezet d'ar roue, hag ankouaet an emglev ganti. Ha setu ar c'horrigan o tont d'he c'haout, da c'houlenn ar mab dleet dezhañ. Hag ar rouanez da nac'h. Neuze e lavar ar c'horrigan e tremeno hep ar mab kentañ ganet gant ma tivino ar rouanez e anv, dindan tri deiz. En daou zevezh kentañ e kinnig ar rouanez ur regennad anvioù, met n'eus hini anezho a ve mat. D'an trede deiz, setu ur servijer o tont d'he c'haout : klevet en deus ar c'horrigan o kanañ ur ganaouenn ma lare e anv.\nEn alamaneg e kane:\nHeute back ich, morgen brau ich, (hiriv e poazhan, arc'hoazh e vresin)\nübermorgen hol ich der Königin ihr Kind; (goude arc'hoazh em boa bugel ar rouanez)\nach, wie gut, dass niemand weiß, (a! pegen brav ne oufe den ebet)\ndass ich Rumpelstilzchen heiß! (eo Rumpelstilzchen ez on anvet)\nDa noz an trede deiz e teu ar c'horrigan d'he c'haout adarre. Hag ar rouanez da ginnig ur regennad anvioù all. Ha da ziwezhañ: « Rumpelstilzchen. »\nHag ar c'horrigan, droug ennañ, a strak e dreid ken kreñv ma tremen a-dreuz ar plañchod. Ha keloù ebet anezhañ abaoe.\nAn anv ha yezhoù allAozañ\nC'hwec'h prantad ar gontadenn en ur rummad c'hwec'h timbr en amzer Republik Demokratel Alamagn.\nTremotino en italianeg,\nMartinko Klingáč e slovakeg.\nRumplestiltskin e saozneg, pe Tom Tit Tot (gant Joseph Jacobs), Whuppity Stoorie e Skos (en oberenn Robert Chambers),\nPäronskaft e Suis,\nJoaidane جعيدان en Arabia ,\nKhlamushka e Rusia,\nRuidoquedito e Suamerika,\nUtz Li Gutz Li עוץ לי גוץ לי en Israel,\nPancimanci en Hungaria, e Csodafurulya gant Kolozsvari Grandpierre Emil)\nCvilidreta e Kroatia.\nN'eo ket bet troet e brezhoneg.\nDoareoù damdost zo e galleg Breizh-Uhel\nMeur a anv gallek, hervez an troidigezhioù, zo bet roet d'ar c'horrigan alaman: Tracassin, Bibamboulor, Bimbamboulor, Barbichu, Grigrigredinmenufretin, Oustroupistache, Gargouilligouilla, Broumpristoche, Ricouquet, Mirlikovir, Myrmidon, Tom-Tit-Tot, Vircocolire, ha zoken an anv saoznek Rumplestiltskin.\nKentañ meneg eus an anv Rumpelstilzchen a oa e 1577, er Geschichtklitterung, gant Johann Fischart, un azasadur eus Gargantua François Rabelais.\nAdtapet diwar « https://br.wikipedia.org/w/index.php?title=Rumpelstilzchen&oldid=1881164 »\nDernière modification le 14 Gou 2020, à 11:55\nKemmoù diwezhañ degaset d'ar bajenn-mañ d'an 14 Gou 2020, da 11:55.


Agence de traduction à Brest | Découvrez nos tarifs de traductions - Agence de traduction à Brest\nDEGEMER » Découvrez nos tarifs de traductions\nDécouvrez nos tarifs de traductions\nPrizioù PTM en euroioù dre c’her er yezh kein, roet da zave ha da skouer evit un droidigezh hollek e galleg diwar ar saozneg. Na dermit ket da vont e darempred ganeomp evit kaout ur rakpris resis hag a zalc’ho kont eus holl arventennoù ho raktres.\nLive Diazez : kemeret eo ho raktres e karg gant un troer perzhek, evit testennoù hollek, evel kenskriverezhioù pe dalc’hadoù web simpl.\nLive Mailh : kemeret eo ho raktres e karg gant ur yezhoniour perzhek hag arbennikaet war un dachenn resis evit raktresoù kemplezh evel kraflevrioù marketing, danevelloù bloaz ha teulioù arc’hant, teulioù teknikel.\nLive Diazez: skridaozet eo ho testenn gant ur skridaozer perzhek, evit raktresoù simpl evel fichennoù produioù, dalc’hadoù web simpl, ha kement zo.\nLive Mailh : Evit raktresoù kemplesoc’h hag a c’houlenn ul labour embann donoc’h e lakaomp en ho kerz hor skridaozerien ampartañ, gouest da vestroniañ ar binvioù steuñviñ gerioù-alc’hwez, ar gwellekaat evit al luskerioù klask (SEO) hag ar marketing.\nLive Diazez : Reizhañ ar fazioù yezhadur, ereadurezh, reizhskrivadur ha lizherennerezh evit dalc’hadoù web, API, teulioù embregerezh, ha kement zo.\nLive Mailh : adlenn don hag adskrivañ gant hor gwellañ difazierien, evit testennoù teknikel pe arbennik.\nGraet e vo war-dro ho raktres da gentañ penn, ha lakaet e vo da dalvezout ar c’hoskor hag an dafar ret evit berraat an termen degas hep noazout d’ar perzhded. Well-wazh, un troer ampart a c’hell « produiñ » 2500 ger bemdez dre vras.


Pajenn:Morvan - Kenteliou hag istoriou a skuer vad evit ar Vretoned, 1889.djvu/26 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/26\nEn eur ger, unan epken, ne ket dre ma zeo kemesket enhan an diou natur, mes dre ne reont enhan nemet eur person.\nRag, evel eun ene skianteg hag eur c’horf ne reont nemet eun den, evelse Doue hag an den, en hor Zalver, ne reont nemet eur C’hrist. En deus gouzanvet evit hor savetei, a zo diskennet d’an iferniou, a zo savet an trede deiz a varo da veo.\nA zo pignet en Envou, hag azezet en tu deou da Zoue an Tad oll-galloudeg ; ac’hano e teui da varn ar re veo hag ar re varo.\nPa deui, an oll dud a dle distrei e buez gant ho c’horfou, hag a dle renta kont pephini euz he oberou.\nHag ar re o devezo great ar mad, a ielo d’ar vuez eternel ; ar re avad o devezo great an droug, a ielo d’an tan eternel.\nSetu aze ar greden gatolik ; piou bennak n’he miro ket difazi ha ne zalc’ho ket stard dezhi, ne oufe ket beza salvet.\nEur skeuden pe eun imach euz an Dreinded Santel.\nDoue, ervez ma lavar an dud gouezieg, ar scrifagnerien kristen, en eur groui ar bed-ma, en deus laket he skeuden pe he imach e kement tra en deus krouet. Unan euz ar skeudennou-ze a gavomp er bed he unan eleac’h ma velomp tri zra hag a brezek deomp galloud ha furnez ar c’hrouer, daoust pe ni a evesai outho ho zri var eun dro, pe ni a evesai outho hini da hini ; an tri zra burzudus-ze eo an Env, an douar hag ar mor.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/26&oldid=161496 »\nKemmoù diwezhañ degaset d'ar bajenn-mañ d'an 5 Mae 2020, da 18:26.


Diforc'hioù etre adstummoù "Elfenn gimiek" - Wikipedia\nDiforc'hioù etre adstummoù "Elfenn gimiek"\nElfenn gimiek (kemmañ)\nStumm eus an 10 Gen 2019 da 12:00\n1 okted lamet , 1 bloaz zo\n→top : replaced: , → , using AWB\nStumm eus an 1 Gwe 2017 da 11:22 (kemmañ)\nStumm red eus an 10 Gen 2019 da 12:00 (kemmañ) (dizober)\nD (→top : replaced: , → , using AWB)\nGraet e vez '''elfenn gimiek''' (pe simploc'h c'hoazh '''elfenn''') eus teskad an [[Atom|atomoù]] a zo dezho un niver roet a [[proton|brotonoù]] en o [[nukleüs (an atomoù)|nukleüs]]. An niver-se a vez graet anezhañ [[niver atomek]] an elfenn. Evel se eo 6 niver atomek ar [[karbon|c'harbon]], hag atomoù karbon eo an holl atomoù a zo 6 proton dezho. Evel se ivez ez eus 92 proton d'an holl atomoù [[uraniom]]. Evit gwir eo an niver a brotonoù, pe hini an elektronoù kentoc'h, a ro o ferzhioù kimiek d'an atomoù.\n[[Taolenn beriodek an elfennoù]] eo an doare boasañ hag aesañ da ginnig an elfennoù kimiek a bep seurt. Graet e vez [[izotop|izotopoù]] eus an atomoù a zo dezho ar memes niver a brotonoù met un niver disheñvel a [[neutron|neutronoù]]. [[Nukleon|Nukleonoù]], partikulennoù an nukleüs, a vez graet en un doare hollek eus ar protonoù hag an neutronoù. Graet e vez ''niver mas'' eus an niver hollek a nukleonoù a zo en nukleüs. Pa vez pledet gant un izotop e vez anvet ''anv an elfenn''-''niver mas''. Da skouer eo ar [[karbon-14|c'harbon-14]] izotop ar c'harbon, dezhañ an niver mas 14. Gant ar pep brasañ eus an elfennoù ez eus un izotop kalz stankoc'h eget ar re all en natur. Evel se e vez kavet 98,9% eus ar c'harbon dindan stumm an izotop 12 , 1,1% dindan stumm an izotop 13, ha n'eus nemet roudoù eus ar c'harbon-14.\nDre veur a zoare e c'hell elfenoù kimiek (an atomoù) kombinañ. Dindan ur stumm pur e c'hellont bezañ atomoù en o unan, [[molekulenn|molekulennoù]] dezho meur a [[atom]] eus ar memes elfenn, soludoù kristalek pe amorfek. Dindan stumm kompozadoù molekulel e vez strollet an atomoù e-barzh molekulennoù gant un niver hag un aozadur resis eus atomoù eus meur a elfenn. Gallout a ra ivez an atomoù bezañ kediet dindan stumm [[kompozad kimiek|kompozadoù kimiek]] n'int ket aozet ken resis, e-giz [[kendeuzad|kendeuzadoù]] metalek.\nAdtapet diwar « https://br.wikipedia.org/wiki/Dibar:MobileDiff/1820976 »


Ribines Records : Just Jul’ – Radio Naoned\nJust Jul’ a zo DJ ha produer, ken krouer al label Mascarade records ha krouer ar web radio Nebulah Radio. Abaoe 6 vloaz emañ o tiorren ur sell disheñvel deus ar gouelioù gant an aozadurioù-mañ. Frank deus an diktatoù, digemplez hag entanet.\nFier ruz o tifenn ar Worldwide Music, e setoù a ya deus ar jazz betek ar sonerezh eletronek a zo graet evit an dancefloor. Sonet en deus gant arzourien hag arzourezed evel Voilaaa, GUTS, ZAJAZZA, Julien Le Brun, Gones, Soulist, Michel Cleis, Loefah, Mumdance hag e kêrioù bras evel Londrez, Bruxelles, Pariz, Gênes hag Istanbul…\nDistruj #14 : Best-of 2020 Eil abadenn e Roazhon City ar miz-mañ. Un dibab o deus graet Maelig ha Tangi eus an tonioù ha strolladoù int bet plijet ganto er...


RANNOMP HOL LENNADENNOÙ E BREZHONEG ! | GMVA\nRANNOMP HOL LENNADENNOÙ E BREZHONEG !\nEvit reiñ he flas d’al lennegezh brezhonek, e kinnig deoc’h Mor Bihan Gwened Tolpad, a-gevret gant Ti ar Vro Bro Gwened, kemer perzh e Komite al Lennerien Brezhoneger a zo bet lañset er bloaz-mañ.\nD’ar skrivangner.ez.ien.ed da vezañ anavezet er mediaouegoù keveler, er skolioù, en atalierioù skrivañ pe en atalieroù ar yezh.\nDa aktourien al lennegezh foran, da veizañ gwelloc’h ezhommoù, c’hoantoù, mennadurioù ar vrezhonegerien.\nD’ar skolidi, da lakaat o zeskamant da dalvezout, da reiñ da anavezout ar pezh a blij dezho, hag evit “ar re vihan” : da zeskiñ digant deskidi “brasoc’h”.\nD’an holl : da ziskouez eo bev hor yezh hag e rank bezhañ aes diraez anezhi.\nUn destenn 250 gêr o kinnig an oberenn : skrivet gant ar skolidi.\nUr skeudennig eus al levr pe ur poltred eus ar skivangner.ez : Un digarez mat da vont e darempred gantañ / ganti ?\nUr c’hinnig enrollet pe gweloc’h c’hoazh, ur video : displeget e vez o dibab gant ar skolidi : perak al levr-se, gant petra int bet plijet, perak … Deoc’h c’hwi da sterniañ an diviz.\nAgathe LOUIS - 06 21 90 25 52 - a.louis@gmvagglo.bzh


Pajenn:Morvan - Kenteliou hag istoriou a skuer vad evit ar Vretoned, 1889.djvu/479 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/479\nac’hano var he vrec’h evit dibri e dorn he vestr. Neuze e veze poket dezhan, flouret dezhan he blun, hag al labous, e c’hellit cridi ne voa ket nebeut a fouge enhan oc’h en em velet likaouet evelse gant he vestr. Kementse, credabl, a reas dezhan cridi e voa huelloc’h eget an dubeet all, hag a zigasaz ar sonch dezhan da vont da redeg bro evit gallout goudeze en em fougeal muioc’h dirazho.\nMarteze ive ec’h anaie an amzeriou, hag e c’houie e cafje neuze eun dra bennak dioc’h he zoare en douarou, rak pa deuaz ar frouden-ze dezhan edo dres ar mare ma c’hounit al labourerien douar ho ed du.\nDaoust petra voa, mont a reaz en hent. N’oa ket eat a bell na zigoezas gant eun dachen vinis du nevez hadet. An douar fresk ha laboused all a vele o clask ho zam eno hen touellas da zisken, ha setu hen o tigouezout etouez eun torrad glujuri a ioa eno o scrabat d’ho bek guella ma c’hellent.\nAr glujuri a zo labouset dizroug hag egarad. Ne rejont van evit guelet ar beacher-ma o tisken en ho zouez. Al laboused-ze o deus calon vad, ha ne c’hinont ket evit ranna gant ar re all, dreist oll pa vez peadra evit an oll evel a ioa eno. Ep lavaret eta eur ger d’an divroad-ma, hen leschont da ober he geusteuren evel ma care. Pa vezer o veva divar ar bern ha pa vez cals muioc’h eget na ve izom, ne vezer morze ker kivioul na ker chich oc’h an estren. Lezel gant ar re all ar pez a vez a re ne deo morse dies.\nAn dube-ta a gemer he frankiz, en em laca da vont ha da zont, da rei taol beg en tu-ma taol beg en tu-hont, dre ma vel eur c’hreunen bennag, ken diencrez evel pa vije bet o rodal en dro d’he gouldri. Hogen pa sonje nebeuta setu hen o velet he ameze-\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/479&oldid=162739 »\nKemmoù diwezhañ degaset d'ar bajenn-mañ d'an 28 Mae 2020, da 18:08.


kenmore elite oasis washer troubleshooting – 524edenpark.info\nPosted on 12/05/2019 04:05:21 pm 12/05/2019 04:05:21 pm by 524edenpark.info\nkenmore elite oasis washer troubleshooting kenmore elite washer kenmore elite oasis washer elite washing machine medium size of distinctive elite series kenmore elite washer kenmore elite oasis dryer troubleshooting elite dryer kenmore elite oasis dryer troubleshooting elite oasis dryer troubleshooting elite oasis dryer elite oasis washing machine.\nkenmore elite oasis washer troubleshooting kenmore elite oasis he washer oasis washer series gas dryer elite oasis washer parts manual kenmore kenmore elite oasis washer troubleshooting ultrasonic sensors.\nkenmore elite oasis washer troubleshooting kenmore elite dryer troubleshoot elite oasis dryer troubleshooting elite oasis dryer troubleshooting elite oasis washer elite kenmore elite oasis dryer troubleshooting laenuinfo kenmore elite oasis dryer troubleshooting elite oasis washer troubleshooting elite oasis he washer oasis washer series.\nkenmore elite oasis washer troubleshooting kenmore elite oasis top load washer manual kenmore elite oasis washer troubleshooting ultrasonic cleaners.\nkenmore elite oasis washer troubleshooting kenmore elite oasis washer issues in education.\nkenmore elite oasis washer troubleshooting kenmore elite oasis washer troubleshooting elite oasis washer troubleshooting elite kenmore elite oasis washer issues meaning.\nkenmore elite oasis washer troubleshooting kenmore elite oasis he washer medium size of washer elite oasis he washer top load image kenmore elite oasis he washer kenmore elite oasis washer troubleshooting ld systems.\nkenmore elite oasis washer troubleshooting kenmore washer spin cycle washer troubleshooting how to check the water level switch in a top kenmore elite oasis washer troubleshooting codes.\nkenmore elite oasis washer troubleshooting picture kenmore elite oasis washer repair manual kenmore elite oasis washer troubleshooting ultrasonic sensors.\nkenmore elite oasis washer troubleshooting kenmore oasis dryer elite oasis dryer troubleshooting elite dryer troubleshooting medium size of washer front loading kenmore oasis dryer oasis elite kenmore elite oasis washer issues synonym.\nkenmore elite oasis washer troubleshooting kenmore oasis washer elite dryer service manual error kenmore elite oasis he washer troubleshooting f10.\nkenmore elite oasis washer troubleshooting kenmore elite oasis washer troubleshooting oasis dryer club club elite oasis electric dryer manual elite kenmore elite oasis washer kenmore elite oasis washing machine troubleshooting.\nkenmore elite oasis washer troubleshooting kenmore elite oasis he washer owners manual troubleshooting dryer click here to go link on kenmore elite oasis washer issues lyrics.\nkenmore elite oasis washer troubleshooting kenmore he washer kenmore he washer and gas dryer set used quiet pak kenmore elite oasis kenmore elite oasis washer issues lyrics.\nkenmore elite oasis washer troubleshooting kenmore oasis washer washer oasis washer image inspirations troubleshooting kenmore elite washer diagnostic mode kenmore elite oasis washer troubleshooting ul.\nkenmore elite oasis washer troubleshooting kenmore washer elite sears elite washer elite oasis washer troubleshooting lot of elite canyon capacity oasis kenmore elite oasis washer troubleshooting ldap.\nkenmore elite oasis washer troubleshooting kenmore 800 washer manual series washer elite oasis washer price drop 2 elite oasis washer washer kenmore 800 washer manual kenmore elite oasis washer troubleshooting ultra.\nkenmore elite oasis washer troubleshooting kenmore elite oasis washer troubleshooting elite oasis washer troubleshooting elite kenmore elite oasis he washer troubleshooting f1.\nkenmore elite oasis washer troubleshooting kenmore oasis elite oasis washer elite top load washer elite top load washer and series dryer kenmore oasis elite oasis washer kenmore elite oasis washer troubleshooting ultra.\nkenmore elite oasis washer troubleshooting elite dryer instruction manual professional user today oasis washer problems he kenmore owners kenmore elite oasis he washer troubleshooting f10.\nkenmore elite oasis washer troubleshooting kenmore high efficiency low water technology washer elite oasis washer manual medium size of by heavy kenmore elite oasis he washer troubleshooting f10.\nkenmore elite oasis washer troubleshooting kenmore elite oasis washer desire http techanswerslive com troubleshooting in addition to 13 kenmore elite oasis he washer troubleshooting.\nkenmore elite oasis washer troubleshooting kenmore elite washer manual elite oasis he washer high efficiency washer manual high efficiency washer washers kenmore elite washer manual kenmore elite oasis washer issues karaoke.\nkenmore elite oasis washer troubleshooting kenmore elite oasis washer troubleshooting elite oasis he washer elite oasis he washer steam dryer set kenmore elite oasis washer troubleshooting lf code.\nkenmore elite oasis washer troubleshooting kenmore elite oasis washer f1 error code recall he codes and electric canyon capacity service manual kenmore elite oasis washer troubleshooting ultrasonic welding.\nkenmore elite oasis washer troubleshooting kenmore elite oasis dryer f40 error code washer troubleshooting top removal manua kenmore elite oasis washer troubleshooting f1.\nEdit "Kenmore Elite Oasis Washer Troubleshooting"\nPrevious PostPrevious Kenmore Elite Oasis Washer Troubleshooting


Pajenn:Marrec - Doctrin ar guir Gristen.djvu/459 - Wikimammenn\nPajenn:Marrec - Doctrin ar guir Gristen.djvu/459\nCunduit ur vuez santel ; en em acquetit-mâd eus ho teveriou : tostait alies ous ho sacramanchou : grit alies ur binigen pe un œuvr-vâd-bennac evit militout digant Doue ar c’hraç da anaout e volontez : livirit a amzer da amzer evel ar profet David : disguezit d’în, ô va Doue, an hent a dlean da guemeret !  pe evel Samuel : comzit, va Doue, rac ho servicher ho selaou !  pe evel sant Paul : va Doue, petra fell deoc’h a raen-me ?  Considerit neuse c’hoas an dangerou, an deveriou hac ar c’hargou eus ar stad a fell deoc’h da guemeret ; goulennit cuzul digant ho quærent ha digant tud gouiziec, ha dreist-oll digant ho coëssour da behini e tleit en em rei mâd da anaout.\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/459&oldid=100336 »\nKemmoù diwezhañ degaset d'ar bajenn-mañ d'an 27 Meu 2017, da 11:45.


Iskis kenañ eo an dekvet vi. Na petra zo erruet gantañ ? A-hed al levr e c'hello ar re vihan c'hoari gant an niveroù, al livioù... ha dreist-holl gant ar vioù ijinet gant an tresour ha gant testenn fentus ar skrivagner !\nJORFE a zo un designer hag un tresour o vevañ e Barcelona, e Bro Katalogn. E-pad ar 15 bloaz paseet en deus krouet a bep seurt : bruderezh, levrioù evit ar re vihan, bandoù-treset, gwiskamantoù... Labouret en deus a bep lec'h e Bro Spagn, er Rouantelezh Unanet, en Amerika an Norzh hag ar Su, en Europa hag Azia. Labourat a ra bremañ e-unan ha plijout a ra dezhañ ober war-dro raktresoù divoutin. Adkavit anezhañ war jorfe.com\n2016, Rummad Bihan-Bihan, 28 p., ment 200 x 200 mm, golo soupl


Den Helder - Wikipedia\nDen Helder (distagañ : ) a zo ur gumun hag ur gêr e proviñs Noord-Holland en Izelvroioù. E penn norzh ledenez Noord-Holland emañ, hag enni emañ diazezlec'h morlu an Izelvroioù. 178,83 km² eo gorread Den Helder (douar : 45,41 km², dour : 133,42 km²). D'an 31 a viz Mae 2009 e oa 57 553 annezad enni. Ar c'hêrioù, kêriadennoù ha distrigoù da-heul a ya d'ober kumun Den Helder : Den Helder, Huisduinen, Julianadorp, Friese Buurt ha De Kooy. Oude Den Helder, Nieuw-Den Helder (savet er bloavezhioù 1950) ha De Schooten (savet er bloavezhioù 1960) eo ar c'harterioù pennañ.\nLec'hiadur Den Helder\nBanniel Den Helder\nArdamez Den Helder\nKrugell an oadoù e Den Helder (01/01/2008)\nKêr heoliekañ an Izelvroioù eo Den Helder. Daou di-gar a zo : Den Helder ha Den Helder Zuid. Gant bagoù-treizh a gumpagnunezh TESO e c'haller mont eus Den Helder da Wadden pe da enezenn Texel.\n2 Diazezlec'h ar morlu\n4 Tud bet ganet e Den Helder\nHuisduinen eo lodenn goshañ ar gêr, padal ne oa Den Helder nemet ur gêriadenn. Met dre ma oa en ul lec'h strategel-tre e voe kreñvaet ha lesanvet Helledore ha Den Helsdeur (dor an ifern) abalamour d'an holl zifennoù a vire ouzh bagoù enebour da vont er Zuiderzee. Marteze e teu ivez an anv Helder eus Helle/Helde (torgenn) pe eus Helre (beg traezhek)\nUr perzh bras en doe Den Helder e-keñver merdeerezh en Izelvroioù. Da vare Kantved aour an Izelvroioù e veze savet bagoù tost ouzh Den Helder, a-raok ma'z afent da verdeiñ er bed a-bezh. Er bloavezhioù 1820 e voe savet Noordhollandsch Kanaal etre Amsterdam ha Den Helder. An tour-tan Lange Jaap a voe savet e 1877. Tour-tan potin brasañ Europa eo (63,45 m uhelder).\nDiazezlec'h ar morluAozañ\nKen abred hag en XVIIIvet kantved e voe savet un diazezlec'h morlu e Den Helder. E miz Eost 1799 e tilestras un arme saoz ha rusian e Den Helder hag e preizhas morlu ar Republik Batav. Napoleon Bonaparte a weladennas Den Helder e 1811 ha gantañ e voe urzhiet lakaat sevel ur c'hreñvlec'h (Kijkduin) hag ar chanter-bagoù (Willemsoord). An dokoù a voe savet etre 1813 ha 1827. Lakaet e voe Den Helder da ziazezlec'h ofisiel morlu an Izelvroioù e 1947. Skol morlu an Izelvroioù ha Mirdi izelvroat ar morlu a zo ivez enni. Chanter-bagoù Willemsoord, e norzh Den Helder, a zo hiziv an deiz ul lec'h ma c'haller kaout dudi : pretioù har ur sinema a zo bet savet eno e-touez traoù all. Kaset eo bet ar chanter pelloc'h war-du ar reter.\nSkeudenn tapet gant ul loarell (NASA, 2007)\nTour-tan Lange Jaap\nE kuzul-kêr Den Helder ez eus 31 dileuriad :\nPvdA - 8 dileuriad\nVVD - 6 dileuriad\nCDA - 4 dileuriad\nProgressief Den Helder - 2 zileuriad\nStadspartij Den Helder - 2 zileuriad\nChristenUnie - 2 zileuriad\nD66 - 2 zileuriad\nSP -2 zileuriad\nGroenLinks - 1 dileuriad\nLijst Prins - 1 dileuriad\nKiesKees - 1 dileuriad\nTud bet ganet e Den HelderAozañ\nDorus Rijkers (1847), bet kabiten ur vag saveteiñ\nEdward W. Bok (1863), embanner izelvroat hag amerikan, bet tapet gantañ ar priz Pulitzer\nAnton Pieck (1895), livour ha grafour\nGré Brouwenstijn (1915), kaner opera\nFrans van Anraat (1942), businessman a werzhas danvez da aozañ armoù kimiek da Saddam Hussein\nGerardus 't Hooft (1946), fizikour, tapet gantañ ar Priz Nobel e 1999\nEd Nijpels (1950), bet ministr an endro hag a lojañ (1986-1989), ha bet maer Breda\nSwen Nater (1950), c'hoarier basket\nPaul Rosenmöller (1956), politikour ha kazetenner, bet e penn Groenlinks\nHans Smits (1956), c'hoarier water polo player\nEdith Bosch (1980), bet kampion judo ar bed, ha bet tapet gantañ div vedalenn (argant ha arem) er c'hoarioù olimpek\nMenno de Jong (1984), DJ\nLec'hienn ofisiel Den Helder\nAdtapet diwar « https://br.wikipedia.org/w/index.php?title=Den_Helder&oldid=1861855 »\nDernière modification le 5 Gen 2020, à 19:39\nKemmoù diwezhañ degaset d'ar bajenn-mañ d'an 5 Gen 2020, da 19:39.


Kaozeadenn Wikipedia:Kendivizoù reolata/Anvioù divoutin kembraek - Wikipedia\nKaozeadenn Wikipedia:Kendivizoù reolata/Anvioù divoutin kembraek\n(N'eo ket hemañ ur politikerezh ofisiel, met erbedet e vez ouzh an holl doujañ outañ evit gallout kas ar raktres war-raok.)\nDre ma ne sav nemet un implijer a-du gnt un doare-ober disheñvel e kavan gwell kenderc'hel da lakaat e pleustr ar boaz bet lakaat da dalvezout betek-hen war ar wikipedia-mañ e degouezhioù heñvel ouzh hemañ, da laret eo implijout ar stummoù orin kembraek atav evit envel pennadoù.\n1.1 Eilet diwar Kaozeal:Hywel Dda\n1.2 Eilet diwar Kaozeal:Hoel Vat\n1.3 Eilet diwar Wikipedia:Pajennoù da nullañ\n1.4 Pennadoù kembraek war Wikipedia brezhonek\n2 Kendiviz ?\n2.1 Freuz ha plijadur\n2.2 Emzalc'h ar merour\n2.3 Kant pennad da freuzañ\nEilet diwar Kaozeal:Hywel DdaAozañ\nUr pennad Hywel Dda hag ur pennad Hoel Vat zo. N'eus ket ezhomm da gaout daou bennad evit ar memes den. Ret e vo unvaniñ anezho eta hag ober un adkas eus an eil titl d'egile. E-barzh e levr Istor ar yezhoù keltiek e ra Arzel Even gant ar stumm Hywel Dda (Istor ar yezhoù keltiek, embannadur 1990, levrenn II, p. 231). --Llydawr 28 Mae 2009 da 07:09 (UTC)\nEilet diwar Kaozeal:Hoel VatAozañ\nHa: ca:Hywel Dda, en:Hywel Dda, it:Hywel Dda ap Cadell, ru:Хивел ап Каделл.\nAn anv Hywel Vat n'eo ket testeniekaet, din da c'houzout. Skuizh on o welout anvioù ijinet evit ar blijadur. Bianchi-Bihan 28 Mae 2009 da 07:37 (UTC)\nEilet diwar Wikipedia:Pajennoù da nullañAozañ\nAn anvioù faltaziek savet diwar ar froudenn n'hallont ket kavout lec'h en un holloueziadur.\nBianchi-Bihan 30 Mae 2009 da 22:41 (UTC)\nNest verc'h Cadell : c'hoari "brezhonekaat" anvioù kembraek :\nNest ferch Cadell eo an anv ar pennad,\nha "merc'h", hep kemmadur, e vije e brezhoneg.\nBianchi-Bihan 31 Mae 2009 da 05:56 (UTC)\nC'hoari krouiñ Cadell mab Elisedd, e lec'h Cadell ab Elisedd . Bianchi-Bihan 31 Mae 2009 da 06:06 (UTC)\nFazi ganin, da ziverkañ: Cadell ab Elisedd,.Bianchi-Bihan 31 Mae 2009 da 06:08 (UTC)\nForniad nevez Fentus oc'h fentus : daou bennad en un taol:\nCynegen (roue Powys)\nha Cyngen (roue Powys).\nUr pennad Cyngen ap Cadell zo. Bianchi-Bihan 31 Mae 2009 da 06:20 (UTC)\nRhodri (roue Gwynedd, 720-754), krouet e-kichen Rhodri Molwynog ap Idwal zo.)\nIdwal Yourc'h (roue Gwynedd), krouet e-kichen Idwal Iwrch. Bianchi-Bihan 1 Mez 2009 da 11:25 (UTC)\nPennadoù kembraek war Wikipedia brezhonek Setu pennadoù da nullañ : war Wikipedia brezhonek emaomp, ha n'eo ket war an hini kembraek :\nRhodri Mawr, Rhrodri ap Merfyn : ur pennad e brezhoneg zo bet krouet a-raok : Rhodri Veur\nHywel Dda : ur pennad e brezhoneg zo bet krouet a-raok : Hoel Vat\nCadell ab Elisedd\nIdwal Iwrch : adkaset an titl brezhonek orin Idwal Yourc'h war-zu ur pennad lakaet e didl e kembraeg !\nN'ouzon ket hag-eñ e talvez komz eus "poell" gant reoù zo. Diouzh un tu kavout naturel skrivañ Herri VIII, Loeiz XV (Bro-C'hall) kentoc'h eget Henry VIII of England, Louis XV de France, ha kement zo, ha mirout kousto pe gousto ar stummoù orin kembraek. An anvioù-gwan pe al liammoù-familh zoken zo lezet e kembraeg evel pa vefent lodennoù eus o anvioù !\nSetu dres kudenn an treiñ pa ne gomprenner ket pezh a lenner, evel pa vefe ur gudenn a yezhoneiezh hepken : drastus e vez bepred an disoc'h. Skouerioù zo e yezhoù all. Da skouer 'm eus bet tro da lenn troidigezhioù gallek, diwar ar saozneg, eus The colonization of Brittany from Celtic Britain gant Nora Chadwick, pe A history of the English church and people gant Bede (an droidigezh c'hallek ne oa ket diwar an destenn orin latin) : spontus an disoc'h !\nLod a gred ez eo an droidigezh un afer a yezhoniezh hepken : neuze e troont frazenn ha frazenn, hep kompren met ne vern ! Setu aze arvarioù un holloueziadur digor : n'eus forzh petore den dizesk war an Istor a c'hall skignañ e ziouiziegezh. An dibaboù yezhoniel a rank bezañ graet hervez talvoudegezh pezh a gomzer diwar e benn -hogen ma ne gomprenner ket pezh a glasker gant poan treiñ, ha treiñ hepken...- Iwerzhonegerion evel Loeiz ANDOUARD o doa komprennet ne oa ket da skrivañ kousto pe gousto evel e iwerzhoneg pa skriver e brezhoneg. KLERG -ha ne oa ket eñ ur brizhkembraeger- en doa komprennet, da skouer en e droidigezh eus Canu Aneirin (Hor Yezh, 1984), e oa stummoù ar mammskridoù kemmus, pe e c'hall stummoù "disheñvel" brezhonek ha kembraek bezañ e gwirionez an hevelep re. Da zibab hervez poell ar yezh ma skriver. Skrivañ Yann e brezhoneg pa vefe dibabet John e saozneg, Juan e spagneg("spagneg" mar karit), João e portugaleg ha kement zo. Hag Hoel e brezhoneg pe Hywel e kembraeg...E KLERG e kaver Godozin, Katraezh, Tudvoulc'h. Reishoc'h e kavan kemer skouer war gwir gembraegerion eget war brizhkembraegerion dizesk war an Istor\nMeven 1 Mez 2009 da 11:47 (UTC)\nMoarvat eo me ar brizhkembraeger dizesk war an istor, hag en deus savet un toullad pennadoù istor, troet darn diwar ar c'hembraeg, savet ur pennadig bennak er wiki kembraek ivez (ne larfen ket e oant na disi na difazi).\nSur on ne vo graet fazi ebet avat o virout anvioù kembraek an dud, evel ma ra Kembreiz pa skrivont anezho e saozneg.\nNe larfen ket ar memes tra gant troidigezhioù faltaziek ha personel, ha ne oant ket re Klerg.\nAn anvioù Herri, Yann, hag ar re all, zo diazezet mat e brezhoneg.\nGododdin eo an anv en holl yezhoù, ha ne welan ket perak e vije ret kemm e brezhoneg: bras a-walc'h eo lennerien wikipedia evit kompren e vije ober goap anezho mont d'ober gant anvioù distreset war zigarez brezhonekaat en anv un ideologiezh ha n'eus lec'h ebet d'ober dezhi er wikipedia.\nAbred pe ziwezhat e vo ret komz eus se amañ ha diskoulmañ ur gudenn ha n'eo bet degaset nemet evit terriñ revr an dud.\nBianchi-Bihan 1 Mez 2009 da 17:46 (UTC)\nPennadoù kembraek war Wikipedia brezhonekAozañ\nSetu pennadoù da nullañ : war Wikipedia brezhonek emaomp, ha n'eo ket war an hini kembraek :\nBianchi-Bihan 6 Mez 2009 da 14:42 (UTC)\nEvit gallout "divizout" ha sevel reolennoù asambles e vo ret da bep hini doujañ da reolennoù diazez Wikipedia : krediñ e feiz vat ar genlabourerien ha chom hep implijout gerioù kunujennus evel "pennadoù lu savet gant tud dizesk" ha "paour-kaezh sioc'haned"...--Llydawr 5 Mez 2009 da 16:31 (UTC)\nMarteze on dizesk ha saver lu pennadoù lu. Met a-raok mervel lu ha diouziek war un dro (ne badfen ket gant ar vezh) e karfen gouzout pelec'h eo bet diskoachet ma luentez ha luoni, din da c'hallout anavezout ma fec'hedoù a-raok nijal d'ar Gwenved. Bianchi-Bihan 5 Mez 2009 da 16:41 (UTC)\nKompren a ran e venn ar Merour klask sioulaat an traoù en tabutoù a c'hall sevel. Daou dra am nec'h avat : diouzh un tu, dres diwar zigarez sioulaat an traoù, e lakaet an dud da blegañ dirak dibaboù diboell unan eus an daou duad enebet (un diviz da c'hortoz o plediñ gant ar boazioù doujet oute an aliesañ war ar wikipedia en degouezhioù heñvel, da lâret eo implijout stumm kembraek e titl ar pennadoù pennadoù, en ur zoujañ ouzh an adkasoù davet ar pennadoù-se savet gant stummoù disheñvel. Evit klask sioulaat an traoù e peder ouzh an holl doujañ ouzh an diviz da-gortoz-se betek ma vo bet tizhet ur c'henemglev da vat), diouzh an tu all e lakaer keñver-ha-keñver dibab ar poell hag albarc'hennoù diboell ar c'hentañ paouzh-kaezh inosant degouezhet.\nKentañ tra : penaos kantreizhañ diouzh un tu ur pennad Huon Capet (piv an dioual en defe gallet kinnig seurt titl-se... ?), ha diouzh un tu all embann e vefe direizh sevel ur pennad dezhañ da anv brezhonek Hoel Vat. Lavaraout a raer e vefe degemeret-mat e brezhoneg anvioù evel Yann pe Loeiz evit nac'hañ John I of England pe Louis XV de France. Hoel n'eo ket degemeret mat e brezhoneg neuze ? Hag Huon Capet zo degemeret mat, gwelloc'h eget Hoel Vat neuze ? Hoel hag Hywel zo an hevelep anv skoueriekaet e brezhoneg hag e kembraeg a-vremañ. Sellout ouzh Geriadur Rhisiart HINCKS : Hywel a.d.g. Hoel.\nEil tra : Gallout a raer lenn traoù ha ne hañvalont ket bezañ savet evit c'hoarzin evel : da skouer er pennad Taliesin : Urien, roue Rheged, (hag) e vab Owain ab Urien : Gourc'hemennoù ! Da gomprenn petra eo sañset "ar stumm reizh" e c'hall bezañ deurus lenn troidigezhioù eus testennoù kembraek ha gwellout petra oa an dibaboù kemeret. Kemeromp testennoù stag ouzh ar Mabinogion. Troidigezh Pierre-Yves LAMBERT (Rummad L'aube des peubles, embannadur Gallimard), daoust da vezañ gallek, zo deurus abalamour d'an notennoù fonnus ha d'e zoare da skrivañ an anvioù kembraek. En testennoù anvet gantañ Le Songe de Rhonabwy ha Le conte de Gereint fils d'Erbin e ra anv eus Howel fils d'Emyr d'Armorique (p. 187, 203, 304 ha notenn 64 p. 389). En destenn anvet gantañ L'histoire de Peredur fils d'Evrawc e ra anv eus Hywel fils d'Emyr d'Armorique (p.272). Anat a-walc'h ez eo eus an hevelep den e komzer. En e notenn 64 (diwar-benn Howel fils d'Emyr d'Armorique) e skriv ouzhpenn "Cf. Hywel". Anat eo ma skriv en e droidigezh c'hallek 2 stumm disheñvel en un doare emskiantek ez eo dre ma 'z eo stummoù ar skrid krennkembraek (ha n'em eus ket gwelet) en dro dindan e zaoulagad. Evezhiadenn gentañ : ne oa ket "ur" stumm reizh, hag stummoù tost ouzh Hoel oa er skridoù. Eil evezhiadenn : dre ma tro e galleg e skriv evel-just fils d' Emyr d'Armorique. Hag e saozneg e vefe son of ha kement zo e kement yezh a zo. Hag e brezhoneg ? Evit an hevelep skouerioù e kemer Abeozen (ha ne oa ket -evel Klerg- ur brizhkembraeger) e ro, (s.o. embannadur Mouladurioù Hor Yezh 1991) Howem mab Emyr Ledav (p. 243, 285, an dra nemetañ disheñvel o vezañ ma skriv p. 172 Llydaw ha neket Ledav). Perak e vez miret tost bepred ar stummoù kembraek er yezhoù all (alamanek, galleg, spagneg ha kement zo) ? Peogwir n'eus stumm ebet er yezhoù-se o klotañ ouzh an anvioù predenek-rik-se. Neuze e lezont Hywel (skrivet kentoc'h Hywell e saozneg), Cynan ha kement zo. Hogen e brezhoneg ez eo anavet an anvioù-se dindan ar stummoù Hoel, Konan... Nebeutoc'h a abeg a vefe da "vrezhonekaat" an anvioù "kembraek" (predenek e gwirionez) ? Muioc'h a lavarfen kentoc'h dre ma oa bev mat er Grennamzer ur gumuniezh bredenek, a rankomp hiziv komz diwar o fenn en hor yezhoù kempred evel anvioù bev, ha n'eo ket evel anvioù meinaet. Kamamzeriat eo krediñ e oa anvioù disheñvel. D'ar c'houlz-se Hywel = Hoel, hag Hoel = Hywel. Un dra heverk zo diwar se : ken heñvel ma oa en testennoù an anvioù-tud ma 'z eus hiziv an deiz diaesterioù da c'houzout evit an arbennigourion eus pelec'h e teue an den-mañ-den. Da skouer ez eus unan bennak e soñj da dud zo e c'hallfe bezañ bet roue Kernev-Veur en 10vet kanved dinan an anv Huwal, diwar zigarez e oa meneget evel roue Kornôg Kembre (betek an 16vet kantvet e veze meneget Kernev-Veur war ar c'hartennoù saoz evel West Wales) pa gav da dud all zo e vefe e gwirionez ar priñs kembreat Hoel Vat, pa ne oa meneg all ebet ur roue Hoel e Kernev-Veur. Un trede dibab, neuze : envel Huwal Hoel pe Hywel ! en:Huwal of the West Welsh\nTrede tra : lenn a raer ne oa ket ar stummoù meneget ganin ne oant ket re Marsel Klerg. Er pennad Llywarch Hen e lenner el levrlennadur mennag eus Canu Llywarch' embannet gant Hor Yezh e 2000. Ur gudennig avat : "ankouaet" eo bet eil lodenn an embannadur-se : Canu Llywarch Hen-Barzhoniezh Lewarc'h Hen : En embannadur-se e kaver keñver-ha-keñver, er pajennoù kleiz an embannadur krenngembraek, hag er pajennoù dehoù an droidigezh c'hallek. E soñj Klerg e oa neuze skaer e klote eil lodenn ar titl ouzh e droidigezh, Canu Llywarc'h Hen o klotañ ouzh an destenn grenngembraek orin hepken. En droidigezh vrezhonek e kaver neuze Lewarc'h, Kenvarc'h tad Urien, Run, Reged, stummoù "brezhonekaet" ha n'int ket va re !\nE saozneg, galleg, alamaneg ha kement zo e vez troet anvioù ar rieion (John, Jean, Johann...). Anvioù-gwan evel da pe mawr zo troet e the Good/le Bon/der Gote pe the Great, le Grand, Karl der Große. Ne vez ket troet da vat Hywel peogwir n'o deus ar yezhoù stummoù gwirion dezho o-unan. Anat eo e ranker hen ober e brezhoneg.\nAlies e klevan rebechoù ouzh Wikipedia : ne c'haller ket fiziout ennañ, n'eus forzh piv a c'hall skrivañ forzh petra diwar-benn pezh ne ouzer netra. Mat e vefe d'ar verourion kompren ne c'haller tremen e-biou da seurt rebechoù-se hep lakaat un tamm urzh. D'hen ober e vefe mat kempenn an traoù skarzhañ pennadoù lu savet gant tud dizesk. Pa weler daz skouer en ur pennad Vortigern menegiñ gerdarzh an "anv" o krediñ dres ez eo un anv-den hep reiñ e dalvoudegezh, da lavarout eo ar pep pouezusañ, eleze e talvez mui-pe-vui "Rener Uhelañ", ha reiñ dichipod dezhañ an titl a roue pa n'eo ket anat tamm ebet e oa e gwir didl, sevel ur pennad Da o lakaat ennañ un dro traoù n'o deus netra da welout kenetrezo, evel an anv-gwan perc'hennañ da, an araogenn da, pe ar rusianeg da, diwar zigarez nemetañ ez int skrivet pe distaget heñvel !\nMerkañ a ra n'en deus ar Merour ali ebet war ar c'hraf-se, dre ma n'eo ket barrek war se. Ur merk a onestiz hep mar. E gwirionez ez eo ur gudenn a boell hepken, a c'hall bezañ intentet gant pep hini gant ma klasko. Dreist-holl, ma n'eo ket marteze barrek war ar c'hraf-se, kement se ne dalvez ket e oa nebeutoc'h eget tud a embann gouzout. Aes-tre eo embann traoù war dodennoù n'int ket anavezet gant ar re all ha pa n'eus neuze den d'e zislavarout. Ne glaskin ken lakaat va fri e pennadoù pe dabutoù a sellfe ouzh ar fizik derc'hanel. Lenn o defe tud zo savet kalz pennadoù "istor" a lak da c'hoarzhin neb un tamm stummadur war an danvez se (hag un tamm stummadur war an Istor 'm eus bet). Barnañ a ran war pezh a soñjan gouzout, met techet e vefen da soñjal n'eo ket kalz gwelloc'h war dodennoù ez on divarrek-krenn diwar o fenn.\nKompren a ran e ranker bezañ un tamm kendruezus da geñver ar paour-kaezh sioc'haned-se, hogen pouezusoc'h eo amañ derc'hel start d'ober eus Wikipedia brezhonek ur benveg a dalvoudegezh.\nMeven 5 Mez 2009 da 15:39 (UTC)\nFreuz ha plijadurAozañ\nAnzav a ran ne gomprenan ket kement tra zo skrivet aze, marteze dre ziouer a stummadur. Un draig hepken: mar deo ret "treiñ" kement anv kembraek gant "ap" pe "ab" e brezhoneg, e karfen gouzout piv a raio, rak n'eo ket me 'ni 'vo. Plijadur d'ar re all.\nUn draig all: n'eo ket ret bezañ istorour evit sevel ur pennad istor, na c'hoarier tennis evit sevel ur pennad db un tenniser. Ma kaver fazi en ur pennad e c'haller reizhañ atav. Met un dra a zo sklaer ha splann din: keit ha ma vo laosket e kembraeg an anvioù kembraek ne vo fazi ebet. Ma vez troet an anvioù gant tud ha n'o deus bet, peogwir eo ret komz evel-se, stummadur ebet war ar c'hembraeg nag an treiñ, e vo fazioù e-leizh. Evit ma c'hallor fiziout un tamm bihan c'hoazh er wikipedia brezhonek e karfen e vije kavet amañ an anvioù a gaver e kembraeg hag e saozneg, anvioù a c'haller fiziout enne.\nPa welan se [] ha se [] e lavaran ez eo freuzañ labour ar re all evit ar blijadur.\nBianchi-Bihan 5 Mez 2009 da 16:04 (UTC)\nEvit Huon Capet, Gwilherm an Alouber, evel evit Lorenzo de' Medici, femme fatale, pe me oar, e c'haller kaozeal atav, evel eus pep pennad all, pajennoù stag zo graet evit se, gant tud hag a oar petra eo kaozeal. Met abaoe ma labouran dre amañ, e ouzon eo aesoc'h tamall un titl eget sevel ur pennad, hag aesoc'h en em glevout gant doareoù dereat. Bianchi-Bihan 5 Mez 2009 da 16:51 (UTC)\nEmzalc'h ar merourAozañ\nRet eo din sklaeraet n'eo bet kemeret ganin diviz da vat ebet war an dachenn-mañ. N'eo bet lakaet e plesutr nemet un diviz da c'hortoz evit sioulaat an traoù o c'hortoz ma vo bet tizhet ur c'henemglev a-stroll al ledanañ ar gwellañ. Kemeret eo bet an diviz da c'hortoz diazezet war ar boazioù implijet an aliesañ war tachennoù heñvel ouzh homañ betek-hen. Evel merour, ne savan ket nag a-du nag a-enep ar savpoentoù ma vez koazet diwar o fenn amañ: n'eo ket din-me da lâret hag-eñ int poellek pe get, rak tizhet e rank bezañ un emglev etre ar genlabourerion. Gwir eo, e c'hell bezañ diboell an dibab-se, met evel-se emañ an traoù war ar wikipedia... Neal (Kaozeal) 7 Mez 2009 da 15:08 (UTC)\nN'eo ket diboell gortoz ha gwelout a-gevret. Ar pezh zo diboell eo ar freuz graet gant ar re a denn ar pennadoù brezhonek evit lakaat ar pennadoù kembraek er wikipedia brezhonek, evel amañ: [] hag aze : []. Bianchi-Bihan 7 Mez 2009 da 16:07 (UTC)\nKant pennad da freuzañAozañ\n1 Ne welan ket perak e vije ret digembraekaat anvioù kembraek, evit ober evel ar wiki gallek. Poellekoc'h dibab ar wiki saoznek a vir an anvioù kembraek.\n2 Lakaat "mab" e-lec'h pep "ab" a zo, ouzhpenn trelaterezh, freuzañ al labour graet dija, labour enepholloueziadurel, ha koll amzer.\n3 Trawalc'h zo bet gouzañvet gant aotrounez barnerien dre amañ ha ne ouient nemet klask laou er pennoù war an disterañ digarez, n'eus ket ezhomm eus seurt oberoù ken.\n4 Dislavar zo moarvat gant an doare da dreiñ anvioù roueed gall pe saoz. Dislavaroù a vo atav pa vo labouret: perak treiñ anv kembraek un den hep treiñ anv kembraek ur vro, ur gêr, ur stêr? Pa lezer e kembraeg pezh zo kembraek, hag e spagnoleg pezh zo spagnolek, e reer labour holloueziadurel atav. A-hend-all, eo labour ideologel. Dilezel a rin ar wikipedia pa vo etre daouarn an ideologourien. Labour vrav a refont sur-mat.\n5 Ur gaoz all a oa savet un deiz: Prus pe Prusia. Traou all zo evel se: Turki/Turkia, Pologn/Polonia, hag all. Din ne vern.\nBianchi-Bihan 7 Mez 2009 da 16:27 (UTC)\nMerkañ a ran e venn ar merour "sioulaat an traoù". Daoust hag ez eo an doareoù kemeret ar re wellañ avat ?\nDizemplev zo etre an emzalc'h A hag an emzalc'h B. Evit "sioulaat an traoù etrezo e tivizer, "da c'hortoz", rediañ an emzalc'h B d'an holl, d'ar re a sav a-du gant an emzalc'h A pergen ! Daoust hag ez eo an doare gwellañ da gavout un "emglev" ? Un dibab all en defe gallet lezel "da c'hortoz" an emzalc'hioù A ha B, eleze war un dro pennadoù Hoel Vat ha Rhodri Veur diouzh un tu, ha Hywel Dda ha Rhodri Mawr diouzh an tu all. Dres diwar se :\nFeuket e hañvaler bezañ dre m'am eus lakaet poellekoc'h ar pennadoù Rhodri Mawr hag Hywel Dda, eleze e kembraeg penn-da-penn (titl ha pennad) ma neo oa ket tu d'hen ober e brezhoneg penn-da-benn. Ur goulenn eeun am eus koulskoude. Pelec'h emañ ar pennadoù Hoel Vat ha Rhodri Veur am eus savet ?\nSeurt diviz-se a gemerer war zigarez e vefe e vefe diazezet war boazioù implijet an aliesañ war tachennoù heñvel ouzh homañ betek-hen. War ar muianiver neuze. Farsus eo kement-se. Eus petore muianiver e komzer amañ ? 3,986 a-du gant emzalc'h A a-enep 2,457 a-du gant an emzalc'h B ? Dister eo ober dave d'ar muianiver pa ouzer eus petore niver emeur o komz.\nDa c'hortoz emezout ? Da c'hortoz petra avat ? Da c'hortoz ma vo bet tizhet ur c'henemglev a-stroll al ledanañ ar gwellañ ? Lavarout a rez n'az peus savpoent ebet evel merour war ar c'hraf-se, dre ma n'out ket barrek war se moarvat. Ur wezh adarre n'eo ket ur gudenn ar yezhoniezh (a vefe ma vefe anv da skouer da zibab etre Hoel pe Howell da skouer, ma vefe da zibab petra vefe ar stumm brezhonek skoueriekaat gwellañ o klotañ ouzh ar c'hembraeg Hywel), ur gudenn a boell ne lavaran ket. Merkañ a rez Gwir eo, e c'hell bezañ bezañ diboell an dibab-se, met evel-se emañ an traoù war ar wikipedia.... Ar paour kaezh furlikin a gred embann e "ouiziegezh" a rank bremañ anzav e-unan Dislavar zo moarvat gant an doare da dreiñ anvioù roueed gall pe saoz. Dislavar a vo atav pa vo labouret.... E gerioù all : a-benn ar fin ez eo ar gwir ganin war dachenn ar poell, hogen arabat dibab ar poell war zigarez e tisplij d'un inosant bennak...Ur goulenn all c'hoazh : Da c'hortoz un c'henemglev : Ha ma ne c'hoarvez kenemglev ebet ?\nDre, ur c'henemglev a-stroll al ledanañ ar gwellañ, eleze en ur lakaat pep sellad war an hevelep renk. Pa lenner en ul lec'h bennak, da "arguzenn", e vefe ken lu "brezhonekaat" John Fitgerald Kennedy e Yann Yann Jerarzh Penndu e weler nulded un inosant divarrek d'ober un diforc'h etre anv un den eus an 20vet kantvet a zo e anv Kennedy peogwir ez eo e anv-familh ha netra ken, ha, da skouer Kenneth Mac Alpin anvet evel-se peogwir e oa mab da Alpin hag a rank troet, evel-just, e Kenneth mab Alpin. Tud zo a zo evel-se diouiziek war pep tra, hogen a venn lavarout o ger war pep tra, lakaet diaes pa 'z eus unan un tamm barrekoc'h egeto.\nDibab ar poell a vefe awenet e anv un idologiezh bennak (ur gealiadurezh, moarvat). Dibaboù Loeiz ANDOUARD evit an anvioù-lec'h iwerzhonek "brezhonekaet" gantañ, re Abeozen ha Klerg evit an anvioù-rieion kembraek "brezhonekaet" oa neuze moarvat awenet a anv an hevelep ideologiezh-se. Ranket o defe Hor Yezh ha Mouladurioù Hor Yezh embann ur c'henskrid-evezh da lakaat al lennerion da ziwall !\nEeun eo va goulenn diwezhañ. Moarvat ez eus tud dezho un tamm barrezhioù war disklibezhioù liesseurt, a zo emzalc'h inosanted dizesk evel ma weler ur skoilh evito, pa glaskont mougañ neb a c'hallfe ober pennadoù talvoudus a vefe merzet evel un doare "kevezerzh" gouez dezho. Poent-bras eo ober eus Wikipedia un benveg a dalvoudegezh. Reuz a-walc'h en deus graet Bianchi-Bihan betek-hen. Pegoulz e vo stanket e gont ?\nMeven 9 Mez 2009 da 16:41 (UTC)\nLaouen on o welout ez eus kaoz ivez da vrezhonekaat Kenneth Mac Alpin. Poent e oa. Ret e vo ober kemend-all gant Andersen, Johnson, hag ar re all.\nNe gomprenan ket perak n'eo ket bet brezhonekaet anvioù gouezelek Bro-Skos, ouzhpenn re Iwerzhon. Bec'h dezhi, Dibab ap Poell!\nD'am soñj e vije poent lezel an ideologezhioù kozh en XXvet kantved, ha kompren n'eo ket brezhonek ar bed. Met aesoc'h eo c'hoari brezhonekaat an anvioù kembraek (pegeit e pado?) eget digeriñ ur Skol Diwan (ne gomzan ket eus brezhonekaat Breizh).\nEvit ar c'hontoù stanket, stanket evit ur virgulenn a-wechoù, e!e! e vo diaes ober gwelloc'h egedon, met war-bouez poaniañ e c'haller esperout teurel ma rekord d'an traoñ. Bianchi-Bihan 9 Mez 2009 da 17:17 (UTC)\nAr gaoz-se zo deuet abalamour d'ar c'hoant savet e Meven d'ober un abadenn : ca:Hywel Dda,cy:Hywel Dda,en:Hywel Dda. Eus ur C'hembread emaomp o komz, e Kembre n'en deus nemet un anv: Hywel Dda, e saoneg evel e kembraeg. 82.253.112.232 1 Gwe 2009 da 09:19 (UTC)\nMe gave din e oa bet tu da glozañ an afer-mañ hep klask trenkañ ar soubenn adarre. Neal (Kaozeal) 1 Gwe 2009 da 10:34 (UTC)\nAdtapet diwar « https://br.wikipedia.org/w/index.php?title=Kaozeadenn_Wikipedia:Kendivizoù_reolata/Anvioù_divoutin_kembraek&oldid=557535 »\nRetour à la page du projet « Kendivizoù reolata/Anvioù divoutin kembraek ».\nDernière modification le 1 Gwe 2009, à 11:12\nKemmoù diwezhañ degaset d'ar bajenn-mañ d'an 1 Gwe 2009, da 11:12.


Archives Keleier Noz – France Bleu France Bleu Breizh Izel\nArchives de Keleier Noz (nombre de résultats : 20)\nArchives Keleier Noz France Bleu Breizh Izel\nUn abadenn ispisial gouestlet d'ar c'horonavirus a zo bet kaset e brezhoneg emberr.\nAn OMS a ra anv bremañ deus ur pandemiezh evit ar c'horonavirus. Ouzhpenn 110 000 a dud a zo paket dre ar bed. An dilennadegoù-kêr a c'hellfe bezañ daleet. Ar prezidant a gemero ar gaoz bremaik.\nKaoz 'zo c'hoazh deus ar c'horonavirus er c'heleier. Met soursial a reomp ivez deus hon divskouarn.\nEr c'heleier e brezhoneg emberr e reomp anv deus an abadennoù nulet abalamour d'ar c'horonavirus. Un emgav avat, n'eo ket nulet : Foar bio Landerne. Kaoz 'zo ganeomp ivez deus an dilennadegoù-kêr ha deus an transportoù.\nEmberr er c'heleier e brezhoneg e reomp anv adarre deus ar c'horonavirus. Met kaoz 'zo ivez deus dañsourien Kemper, prest da vezañ trec'h 'vit ur c'honkour en tele.\nEr c'heleier emberr e reomp anv deus skolidi gloazet e Landivizo, deus coronavirus hag abadenn ar Prizioù hag a zo nulet. Kaoz a zo ivez deus panelloù divyezhek er Morbihan.\nAnv 'zo c'hoazh deus ar c'horonavirus er c'heleier emberr. Met kaoz 'zo ganeomp ivez deus Mizvezh ar Brezhoneg\nUn den a zo marvet e Breizh 'blam d'ar c'horonavirus, an hini kentañ er vro, ar 4re e Frañs.\nDec'hel a ra kleñved-ret ar c'horonavirus. Dre ar bed eo marvet ouzhpenn tri mil a dud. En unvaniezh europat eo bet kresket ar feur a riskl deus "etre" da "greñv". Un drede den a zo marvet e Frañs. Er Morbihan eo paket tud 'zo gant ar virus ivez. Sarret eo ar skolioù e bro an Alre.\nStaoterien diratozh Penn ar Bed o deus savet klemm e lez-varn Kemper hiziv. Oc'h ober ur stummadur evezhier kouronkañ emañ un nebeut tud yaouank e Kreiz Breizh er sizhun mañ.\nLoc'het eo saloñs al labour-douar e Pariz. Goût a reer hiroc'h diwar-benn istor roc'h Caro e Plougastell.


Glyndyfrdwy zo ur gêriadenn eus Kembre, e kreisteiz Sir Ddinbych. Gwechall e oa e Sir Feirionnydd. Emañ hanter-hent etre Corwen ha Llangollen, e-kichen ar stêr Dyfrdwy.\nBrudet eo ar gêriadenn abalamour da Owain Glyndŵr, a oa Aotrou Glyndyfrdwy. En e gastell e embannas e oa Priñs Kembre d'ar 16 a viz Gwengolo 1400. Distrujet e voe ar savadur gant soudarded saoz ar priñs Herri, a oa da vezañ ar roue Herri V, e 1403, ha ne chom nemet dismantroù eus e voudenn-gastell hiziv.\nE Glyndyfrdwy, e savadur-koun Owain Glyndŵr, e c'haller gwelet meur a dra eus ar mare-hont : ur skouerenn eus ul lizher kaset gantañ da roue Bro-C'hall, Charlez VI, da c'houlenn skoazell digantañ, ur skrid eus 1405 diwar-benn an emglev etre Owain hag ar C'hallaoued, ul lizher da gadarnaat e oa anvet kañseller Owain, Gruffydd Yonge, ha breur-kaer Owain, John Hanmer, da gannadourien e lez roue Bro-C'hall.\nSavet e voe parrez Glyndyfrdwy e 1866 ; a-raok e oa ul lodenn eus parrez Corwen. Digoret e voe an ti-gar e Glyndyfrdwy e 1866 ha serret e voe er bloavezhioù 1960, met addigoret e voe e 1992.\nAdtapet diwar « https://br.wikipedia.org/w/index.php?title=Glyndyfrdwy&oldid=1960503 »\nKemmoù diwezhañ degaset d'ar bajenn-mañ d'an 17 C'hwe 2022, da 07:02.


Diwar-benn ar staj - KEAV\n1. Pelec’h emañ Kastellin ? Petra a c’haller gouzout diwar-benn Kastellin ?\nE departamant Penn-ar-Bed emañ Kêr-Gastellin, tregont kilometr eus Kemper war lez an hent-tizh Kemper-Brest, pemp kilometr ha hanter-kant diouzh Brest. Ur gar a zo e Kastellin ha gant an treñ a c’haller dont da Gastellin…\nUr vro gaer eo Bro Kastellin a-hend-all. War vord ar ster Aon ema Kêr-Gastellin (ar ster-Aon hag a zo war un dro lodenn diwezhañ ar ganol anvet « ar ganol eus an Naoned da Vrest »), brav eo pourmen war lez ar ster-se. Un iliz kozh adkempennet brav ha dismantroù ar c’hastell a c’haller gweladenniñ.\nBrud en doa bet Kastellin a-drugarez d’ar Ster Aon (pe d’ar ganol) da gentañ eveljust... Brud en doa ivez abalamour d’ar redadegoù-beloioù a veze aozet e Kastellin war un droiad a-zoare gant ar c’hra brudet, « Stang-ar-garront ». Jos Le Doare, un embanner kartennoù-post brudet a oa eus Kastellin, e stal a zo c’hoazh e Kastellin…\nE Bro-Gerne ema Kastellin, e-kreiz ar vro vrezhoneger. Ur brezhoneg ha n'eo ket re ziaes da gompren gant an deskarded hag a glever c'hoazh e kêr da zeiz ar marc'had (d’ar yaou, a-hed ar c'haeoù, an deiz-se e vez mizer gant ar re a vez gant o c'hirri, gwell bout war droad ! ). Un toullad brezhonegerien a-vihanik eus ar vro a anavezomp ha laouen e vint da zegemer ac’hanoc’h da vrezhonegañ…\n2. Daoust hag-eñ eo uhel a-walc’h ma live evit gallet bezañ e kamp KEAV ?\nGwir eo dav eo respont d’ar goulenn-se. Ne c’hall ket un den ne oar tamm brezhoneg ebet bezañ e staj KEAV : er staj e vez ar vuhez e brezhoneg penn-da-benn, ne vez implijet nag ar galleg na yezh all ebet estreget ar yezhoù keltiek all (rak n’int sellet evel estren ganeomp, evel kindirvi kentoc’h !).\nMet ne vez ket goulennet digant an nevez stajidi gouzout kaozeal da vat a-raok dont, (roll ar staj a zo just a-walc’h sikour ar stajidi da gaozeal brezhoneg) met bezañ desket trawalc’h a draoù evit, a-drugarez d’ar staj, gallet en em lakat da gomz. En ur mod all, ma ho peus graet nemet ur bloavezh kentelioù-noz, unan bep sizhun ha diwar-skañv da lavaret eo hep labourat start etre ar c’hentelioù, neuze, ar staj a vefe start-tre deoc’h… Dav bezañ graet, d’an nebeutañ, ur bloavezh kentelioù-noz o labourat da vat, pe neuze daou vloavezh ha gant un tamm labour memestra !\n3. Gouzout a ouzon mat brezhoneg, lenn ha komz aezet a ran, daoust hag-eñ ne vo ket re « skañv » staj KEAV evidon ?\nAr c’hentañ tra : ar vuhez er staj a zo e brezhoneg penn-da-benn : n’eo ket aezet kaout un degouezh evel-se ma c’haller komz brezhoneg e pep degouezh. Brezhonegerien ampart all a zo ivez hag traoù a c’haller deskiñ gante… Obererezhioù a bep seurt a vez : kaozeadennoù, pourmenadennoù ha c’hoarioù e-kerz an devezh, beilhadegoù en oaled ! Gwir eo, un dra a zo kajus evit lod : da un eur noz e serr an oaled !…\nKentelioù uhel mat a zo er c’hamp. Er c’hentelioù brezhoneg, er c’hentelioù war ar brezhoneg « diouzh ho live » evel e vez lavaret er follennoù brudañ, ez eus ul live uhel a vo diouzh ho krad. Bez ez eus ouzhpenn-se ar rummadoù war un tem resis a vez studiet e brezhoneg : sellit ouzh ar program, sur e kavoc’h un dra hag a blijo deoc’h…\n4. Pegement e koust ar staj ?\n255 € ar sizhunvezh (frejoù pedagogel, boued ha lojeiz, pep tra a zo er priz-se) met bez ez eus prizioù a-ziforc'h evit ar studierion, an dud dilabour (220 €) hag ar re a c'hall bezañ skoazellet mod pe vod (sellit ouzh ar rubrikenn « Petra vo graet gant KEAv e-pad ar staj ? » war al lec'hienn). Rankout a rit paeañ an hanter pa’n em enskrivit evit ar staj, an hanter all a baeoc’h pa voc’h e Kastellin, el lise.\nEvit ar vugale, ar priz eo an hanter eus ar priz a vez paeet gant o zud.\n5. Daoust hag eñ e vez skoazelloù arc'hant ?\nA bep seurt doareoù da gaout sikour arc'hant a zo. Ne vez ket heñvel bep bloaz, merket e vo er program war al lec’hienn, diouzh ar pezh a vo ar bloaz-mañ.\nMet gallout a reer menegiñ ez eus un niverenn stummadur dibaouez gant KEAV. Ar stajidi a c’hall goulenn a vefe paeet o staj dezhe gant stummadur dibaouez o embregerezh. Bezañ stummet a-hed e vuhez a zo unan eus gwirioù an den (DIF e galleg).\nGraet vez un distaol d'an danvez kelennerien, d'ar gelennerien pe d’ar skolaerien ha d'an Atsemoù. Skivit deomp hag e vo kaset deoc'h ar paperioù a ranker da leuniañ.\n6. Daoust hag-eñ e c’hallan bezañ e staj KEAV gant ma bugale ?\nGant ho pugale e c’hallit bezañ e staj KEAV eveljust. Ar vugale a zo etre 6 vloaz ha 14 vloaz a vez aozet obererezhioù evite (sellit ouzh ar respont d’ar goulenn 7). Ne vez aozet netra avat evit ar vugale yaouankoc’h eget 6 vloaz… An dud a zo en degouezh-se a c’hall dont gante ivez, met ne vo ket aezet dezhe…\n7. Klevet em eus e vez degemeret bugale e staj KEAV, daoust hag-eñ eo gwir ?\nBep bloaz e teu bugale da GEAV hag a-viskoazh ez eo bet a-bouez kaout bugale er staj, ur plas brav a vez graet dezhe eta. Gant o zud e rankont bezañ avat. Ne zegemeromp ket ar vugale a zo o-unan hep o zud. Degemeret e vez ar vugale a zo etre 6 vloaz ha 14 vloaz en ur « ALSH » (Accueil Loisirs Sans Hébergement e galleg). Ne vez ket degemeret ar vugale yaouankoc’h eget 6 vloaz (ar reolennoù degemer a zo disheñvel). Digor eo an "ALSH" etre 9e ha 5e evit an obererezhioù gant un diwallerezh adalek 8e30 ha betek 5e 30 d'an noz. Evit pred kreisteiz e chom ar vugale dindan kiriegezh ar "greizenn" evit ma yafent war-raok gant ar brezhoneg ouzh taol ha krouiñ ur spered a-stroll etre ar vugale, hag etre ar vonitourien hag ar vugale.Da goan e c'hall ar vugale bezañ gant o zud ha lakaat ar pezh o deus desket e pleustr.\nUr skipailh monitourien a ra war-dro ar vugale pa vez o zud er c’hentelioù betek 5 eur-5 eur hanter. Ar vugale a vez dindan kiriegezh o zud eta etre 5e30 d'enderv ha 8e30 mintin.\nA-bep seurt obererezhioù a vez graet, diouzh oad ar vugale, diouzh an amzer hag ar mare en devezh. Ar re vrasañ (10/14 vloaz)a vez kinniget dezhe ober anaoudegezh gant an tro-war-droioù, a-wechoù war varc'h-houarn. Kousket a reont neuze dindan teltennoù e-pad div pe deir nozvezh. Pep tra e brezhoneg eveljust. Ur program a vez embannet ganeomp war hon lec'hienn, kaset e vo deoc'h ar pezh a zo ret evit ma c'hallfoc'h lakaat anv ho pugale ha bezañ reizh e-keñver ar surentez hag al lezenn. Ouzhpenn se, lod ac’hanoc’h a c'hallo kaout ur skoazell arc'hant.\n8. N'on ket evit gouzañv kentelioù-kador, peseurt doare kentelioù a vez kinniget gant KEAV ?\nAr re a zibab kentelioù diouzh o live (ne komzomp ket eus ar rummadoù tematik) a vez lakaet diaes gant se : n'eus ket kentelioù kador e kamp KEAV ha se abaoe pell. Strolladoù bihan a-walc'h a zo, daou gelenner e pep rummad d'an nebeutañ, gante doareoù kelenn modern. Lakaat a reomp ar pouez war ar c'homz, implijet vez c’hoarioù-kelenn evit reiñ tro d'ar stajidi da labourat, en o unan, pe daou ha daou pe c'hoazh a strolladigoù.\n9. Pelec'h e vin lojet ?\nE lise Labour Douar ar ster Aon, e Kastellin, e-lec’h ma vez ar staj : ur savadur bras, modern, setu ar chomlec'h resis e gallek\nLycée Agricole et Horticole de L'Aulne\nRocade Park Bihan, 29150 CHÂTEAULIN\nBez ez eus ivez un dachenn gampiñ en tu all d'an hent, just dirak al lise. Ma fell deoc’h kousket dindan deltenn, e vo deoc'h c'hwi avat da welet an traoù gante, n'eus emglev ebet etre int ha ni.\n10. Peseurt lojeiz a vo ?\nUr skol-lojañ eo al lise, e kambreier al liseidi e voc’h lojet : kambreier 4-5 den, gant ur burev hag un armel evit pep hini (n'eus doug-dilhad ebet en armelioù avat). Ar privezioù hag ar salioù-dour a zo e penn an trepas, met n’emaint ket pell eus ar c'hambreier.\n11. Petra rankan kas ganin evit kousket ?\nGant ur sac'h kousket eo an aezetañ ; met ul liñsel a rankit degas ivez : war matarasennoù ar gweleoù ez eus goloennoù, met ne c'haller ket kousket war eeun warne. Ul liñsel a-zindan a ranker kaout. Mod all, ma n’eus sac’h kousket ebet ganeoc’h, e rankoc’h degas 2 liñsel hag ur pallenn e-lec'h ar sac'h kousket. Ha sac’h-kousket pe get, gant ur goubenner e vo aezetoc’h deoc’h.\nUl lamp-godell a vo mat deoc’h kaout ganeoc’h evit chom hep dihun an holl er gambr ma'z eo ret deoc'h sevel diouzh an noz. Stoufoù skouarn a c'hallo servij deoc’h ivez kenkas hag e vefe unan bennak o roc'hal re greñv e-barzh ho kambr ...\n12. Hag ar boued, penaos e vez graet ? Gallout a reer goulenn boued ispisial ?\nEn ur self e vez servijet ar predoù evel ma vez graet a-hed ar bloaz. War al lec’h e vez fardet ar boued gant ur c'heginer a-vicher. Goulenn predoù vejetarian a c’haller ober, met dav e vo deoc'h lakaat se sklaer war ar folenn enskrivañ, ma c'hallimp reiñ da c’houzout d’ar c’heginour pet pred vejetarianed e ranko fardañ. Ar re a rank kaout boued hep glutenn zo ret dezhe lâret dimp en a-raok ivez.\n13. Petra eo implij amzer un devezh staj ?\nSetu dre vras an implij amzer (chenchamantoù a vez deizioù zo..) : an dijuni a vez etre 8 eur ha 9 eur nemet kart. Ar c’hentelioù a vez eus 9 eur betek kreisteiz (gant un troc’h e kreiz ar mintinvezh). En endervezh e vez kentelioù deus div eur betek pemp eur, gant un troc’h e kreiz ivez. Koan e vez da 7 eur hanter.Obererezhioù a vez kinniget e-maez ar c’hentelioù, beilhadegoù a vez ordin diouzh an noz e oaled ar c’hamp.\nUn implij amzer resisoc’h a vo roet deoc’h e penn kentañ ar staj…\n14. Penaos leuniañ ar follenn enskrivañ ? Penaos gouzout ma live ?\nDleet eo deoc’h leuniañ aketus ar follenn enskrivañ mar plij ! Diwar ar follennoù-se e savomp ar strolladoù. Arabat leuniañ-se diwar skañv !\nLeuniañ ar goulennoù war ho parregezh gant aked, hep fougeal nag en em ziskouez re uvel, leugnit anezhe en un doare naturel.\nM’ hoc’h eus tremenet un test-arnodenn evel an DBY pe an testoù ar portofolio (A1 ; A2 ; B1…) e c’hallit respont el linenn espres evit-se. Goulenn a reomp diganeoc’h respont d’ar goulennoù all ivez : servij a ra deomp da geñveriañ gant ar re n’o deus ket tremenet ar memes test-arnodenn ha c’hwi.\n15. Petra a rankan kas ganin evit studiañ ?\nPe e vefec’h en ur strollad-yezh da studiañ brezhoneg pe en ur rummad da studiañ un danvez bennak, e rankit digas ar pezh a vez degaset da vont e forzh peseurt skol, anez disoñjal paper ha peadra da skrivañ ! Ur geriadur hag ur yezhadur a zo mat deoc’h kaout ivez, hag a rankit degas eta.\nEvit ar re a zo en ur rummad bennak, e rankit ouzhpenn neuze sellet pizh ouzh program ho rummad da c’houzout petra a ispisial a vez goulennet diganeoc’h degas …\nAr WiFi e c'haller ober gantañ, e lec'hioù zo er savadur, pas er c'hambroù avat. Roet e vez deoc'h ar c'hod e deroù ar staj.\n16. Petra kas ganin a-hend-all ?\nEvit an diduamantoù, digasit kement tra a blij deoc’h !… Ar re a oar seniñ ur benveg bennak, degasit anezhañ eveljust. Ar re a oar kanañ brav, na zisoñjit ket degas o mouezh. A-hend-all e c’hallit degas filmoù, peadra da c’hoari : kartoù, boulloù, paledoù…\nNa zisoñjit ket degas dilhad-glav. Ne ra ket glav alies e Kastellin, met ne ouezer morse ! Ar re a zeu gant ur c’harr-tan a c’hall degas botchoù (heuzioù) zoken. Ne vez ket a zour-beuz e Kastellin e miz Gouerev, met pourmenadennoù a vez gwech ha gwech all war ar maez ha pa ra glav, kaout botchoù a c’hall rentañ servij…\nDegasit ivez dilhad sport, botoù kerzhet, dilhad kouronkañ (ur poull a zo stok ouzh ar skol hag ar mor n'emañ ket pell)\n17. Penaos mont da Gastellin ?\nGant ur c’harr-tan evit an hini en deus unan eveljust ! Henchoù brav a gas da Gastellin…\nKenweturañ a c'hallit ober a-hend-all. Dont a ra kalz tud gant o c'harr, alies e vez plas gante, evit ur brezhoneger dreist-holl !\nGant an tren e c'haller dont ivez. lavarit deomp da bet an eur en em gavoc’h, unan bennak ac’hanomp a yelo d'ho kerc’hat . Gallout a reer mont war droad eus ar gar d'al lise, evit unan a zo kustum da gerzhet, n’eo ket ken pell se, (20 munutenn sañset, sellit ouzh ar brastres), met gant malizennoù pe evit unan ha n’eo ket kustum, ez eo hir a-walc'h memestra ! -.\nDiwar-benn ar staj Donemat Petra eo KEAV --Keav bremañ --Keav a-hed ar bloavezhioù Petra a vez graet --Skol-hañv --Devezh-studi --Brezhoneg er familhoù Goulennoù ordin --Diwar-benn ar staj --Diwar-benn an devezh-studi Kenskrivomp --Deuit e darempred ganeomp --Lakait hoc'h anv ---Fichenn enskrivañ d'an devezh-studi ---Ar skol-hañv ---An dibenn-sizhun evit ar familhoù Media --Poltredoù ---Skol-hañv ---Devezh-studi ---Dibenn-sizhun evit ar familhoù --Videoioù ---Skol-hañv ---Devezh-studi ---Dibenn-sizhun evit ar familhoù Dihelloù --Dihelloù - Skol-hañv --Dihelloù - Brezhoneg er familhoù --Dihelloù - Devezh-studi Studiadennoù yezh


Un den a-vicher oc’h?\nKennask / Enskrivadur\nKemer perzh er raktres Stal.bzh\nKinnig un den a-vicher\nAnavezout a rit un embregerezh pe ur gevredigezh hag a skoazell pe a ginnig servijoù e brezhoneg ?\nSkrivit deomp hag ez aimp e darempred ganti⋅añ evit kinnig dezhi⋅añ en em enskrivañ war Stal.bzh !\nChomlec'h postel *\nAnv ar stal a ginnigan *\nMicher, anv an dud e-karg, chomlec'h... *\nOber evezhiadennoù war fichennoù an dud a-vicher\nTraoù ho peus da resisaat a zivout fichennoù ar stalioù ? Un ali da reiñ ? Krouit ur gont ha skrivit\nevezhiadennoù ! Mod-se e reoc’h ho lod evit ma vo reizh an titouroù war Stal.bzh.\nEmezelañ e Mignoned ar brezhoneg\nGant ar gevredigezh Mignoned ar brezhoneg e vez douget ar raktres Stal.bzh. Diorren ar brezhoneg eo pal ar gevredigezh. Aozet e vez Gouel Broadel ar brezhoneg ganti ivez. C’hoant ‘peus da gemer perzh e raktresoù ar gevredigezh ? Deuit davedomp !\nDigoust eo Stal.bzh evit an implijerien hag an dud a-vicher. Arc’hant a zo ret memestra evit ma ‘z afe mat en-dro hag evit diorren Stal.bzh (servijer, hizivaat an titouroù, servijoù nevez…). A-bouez e vo ho fiziadenn !\nOpen Street Map e brezhoneg\nWar ur gartenn Open Street Map eo diazezet Stal.bzh. Ur meziant frank hag a za en dro dre ar c’henlabour eo. Gant pep hini ez eus tu pinvidikaat ar gartenn eta, ouzhpennañ anvioù lec’h e gumun pe lec’h all, e brezhoneg pe e galleg.\nKEMER PERZH E OPEN STREET MAP\nAnaoudegezh ar vouezh e brezhoneg\nHiziv an deiz eo ret skrivañ evit kavout ur servij e brezhoneg war Stal.bzh. Ha ma vefe tu en ober dre gomz en dazont ? Diorroet e vez ur meziant anaoudegezh ar vouezh e brezhoneg gant ar raktres kenlabour Mozilla Common Voice. Ezhomm ‘zo enrollañ gerioù evit ma ‘z afe ar raktres da benn !\nKEMER PERZH E COMMON VOICE E BREZHONEG\nPep gwir miret strizh Stal.bzh - Menegoù lezennel\t- AIH\t- Gwareziñ ar roadennoù\nOuzhpennañ Stal.bzh war ma skramm degemer